Topaketak-Encuentros (III), San Telmo Museoa — Eibar.ORG | Eibarko peoria\nHemen zaude: Hasiera / Blogak / Harrikadak / Topaketak-Encuentros (III), San Telmo Museoa\nTopaketak-Encuentros (III), San Telmo Museoa\nMikel Iturria 2006/05/15 08:30\nAntoni Nicolau, Bartzelonako Hiriko Historiaren Museoa\n12:10ean hasi da. Poliki, lasai, argi. Ondarea ez da esistitzen: sortu egin behar da.\nMuseoa: burgesia ilustratuaren gune sinbolikoa izan da.\nMigrazioa: identitate-paradigmak aldatu egingo dira.\nAdostasuna, kontsentsua: beharrezkoa politikaz ari garenean, baina oso arriskutsua kulturaz ari garenean. Kulturan ñabardura baita garrantzitsua.\nEtorkizuneko museoek balio beharko dute "particular-universal" solasaldirako.\nMuseoek migrazio mugimenduekin egongo diren kontradikzioak azaleratzeko eta kultur eztabaida bultzatzeko gune izan beharko dute. Gune hauetan solasaldiak, eztabaidak, gatazkak… egon behar dute.\nErakusketa iraunkorrak: gaur egunean ezin dute betirako izan. Ez dakit maiztasuna zein den, baina aldatu behar ditugu noizean behin.\nLau helburu bete behar dituzte museoek:\nHeziketa: hitz malditoa.\nVíctor Cageao, Kultura Ministerioko Estatu-Museoen Zuzendaritza Nagusia\n12:35ean hasi eta datu mordoa bota du Víctorrek. Oso teknokrata azaldu da, baina argi eta garbi erakutsi digu Espainian dauden 1137 museoak buruan dituela tipoak.\nHorietatik % 67,7 publikoak dira, % 30,6 pribatuak eta % 1,7 mistoak.\nPower point-ari eraginez mintzatu da. Zutik. Espainiako Museo Sistemaren barruan dago San Telmo Museoa. Ministerioaren partehartzea zehaztu du.\nSusana Soto, San Telmo Museoa\n13:00ean iritsi zaio txanda. Proiektu museologikoa izan du berak hizpide (memoria eta lurraldea). Ostiral eguerdian hitz egingo du Nieto eta Sobejano arkitekto estudioko kide batek proiektu arkitektonikoaz.\nSan Telmo Museoa XVI. mendeko konbento dominikoa dela esan du. Museoaren historian zehar Aranzadik eta Josemiel Barandiaranek jokatutako paper garrantzitsuaz mintzatu da. Lehenengo krisiak 1960. hamarkadan hasi zirenetik, behin-behinekotasun egoeran dago museoa.\nKrisia ez da hemengoa: Europan XIX. mende bukaeran eta XX. mende hasieran sortutako museotan orokorra da krisia.\nProiektuak San Telmo museoa ondare- eta kultur-gune bihurtzen du. Datu bat kontutan hartzekoa: Donostiak 1.200.000 turista-bisitari ditu urtean. Eraikinak dituen arazo mordoa zerrendatu du. 1991 urtean Mulhouseko Konferentzian "gizarte museoak" kontzeptua finkatu zela dio Susanak. 7 erreferente ere aipatu ditu: Grenoble, Lyon, Paris, Marseille, Montreal…\nAurrekontua 24 milioikoa da. 8 milioi Estatuak jarriko ditu eta Eusko Jaurlaritzak milioi 1.\nJuan Velázquez hasi da txandak banatzen. Ezagutu ez dudan emakume batek kritikatu du Gipuzkoako Foru Aldundiak parte ez hartzea obra garrantzitsu honetan.\nMontserrat Fornellsek (San Telmo Museoko Lagunen Elkartea) eskatu du mikrofonoa. Donostia, Bilbo eta Gasteiz baino atzeratuago dago museo-azpiegiturei dagokienez. Elkarteak ia 700 bazkide dituela esan du. Eraikina zabaltzea eta proiektua bera gustuko ditu Montsek. Espero du behingoz proiektuak aurrera egitea, nahiz eta finantziazioa oraindik zehazteke dagoen. Eskandaluzkoa da Jaurlaritzak aurrekontuaren herena ez jartzea.\nErakusketa iraunkorei buruzko kontzeptua zehaztu du Nicolauk.\nSanta Teresa zer den galdegin du norbaitek eta Foru Aldundiak jokatu beharreko paperaz. Susana Sotok esan du San Telmok proposatu zuela bat-egitea eta museo-gune bakarra egokitzat jo du. Badagoela aukerarik museo-auzoa sortzeko Alde Zaharrean: San Telmo, Santa Teresa, Urgull, Aquarium, Itsas Museoa…\nOdón Elorzak benetan ari direla esan du, oraingoan baietz. Gainerako erakundeek konpromiso handiagorik hartzen ez badute ere, aurrera egingo duela Udalak. Foru Aldundia prest zegoela San Telmo Museoa bere baitan hartzeko, baina hiriak ez duela ondare hori galdu nahi.\nAntoni Nicolauk harreman txar horiek konpondu behar direla dio, kanpotik begiratuta. Hiritarra, bisitaria, ez doa Udalaren museo batera edo Diputazioaren museo batera. Bost axola zaio hori herritarrari. Arduragabekeria litzateke Santa Teresa eta San Telmo proiektuak bat ez egitea.\nAntton Azpitartek, Donostia Kulturako zuzendariak, San Telmo euskal gizartearena behar duela izan adierazi du. Eusko Jaurlaritzari hartutako erabakia berriro pentsatzeko eskatu dio.\nJuan Velázquezek finantzabide pribatuaren gaia jarri du mahai gainean. Víctor Cageaok esan du ekimen oso zehatzetan jorratzen dela bide hori (errestaurazio batzuk, ekitaldiren bat). Hori, behintzat, Ministerioaren eremuan.\nCageaoren ustez, munduarena, mundukoa da ondarea, ez da herriarena, ezta Gipuzkoarena ere. Gizartearentzat direla museoak. Era berean, bildumak ematen diola singulartasuna museo bati eta hori ezin dela ahaztu.\nBestalde, azpiegitura honek aldakorra (“versátil”) izan behar du derrigorrez. Hasiera-hasieratik komeni da kontutan hartzea. Izan ere, ondareak diru-kostu bat du. Hau da, joerak alda daitezke eta, urte batzuk barru, dirurik gabe egon gaitezke erronka horiei aurre egiteko.\nHonela amaitu zen goizekoa.


Bi bider “eskerrik asko”, Iraitz - Antiguako Pilotazaleok\nBi bider “eskerrik asko”, Iraitz\npor Antiguako Pilotazaleok agosto 1, 2019 abril 21, 2020\nJoan den astearteko arratsaldea ez zaigu berehala ahaztuko Txapelketaz arduratzen garenoi. Bostak hogei gutxi ziren, eta hara hor sakeleko telefonoa nola hasten zaidan jotzen eta:\n−Bai, esan−galdetzen dut.\n−Aizu, Xabi Zubiria naiz. Gaurko partidan parte hartzeko modurik ez dut izango, lanean burdin ixpi bat begian sartu zait eta.\n−Eritetxe bidean, eta ez dakit zer esango didaten. Litekeena, baina oso zail daukat jokatzeko. Gauzak ondo joanda ere, borroso samar ikusiko omen dut, kolirioaren eraginez… Horrela ez daukat jokatzerik, ezta gutxiago ere. Zubizarreta daukazue jokatzeko moduan. Hots egin eiozue.\n−Egindako aberia ahalik arinena izan dadila, Xabi, eta animo. Elkarren berri izango diagu.\nOraingoan geure telefonoa dantzan, Ataun aldera deika. Zubizarretak baietz, etorriko zela jokatzera. Kirol-poltsa prestatuko zuela eta garaiz etorriko zela pilotalekura. Esan eta egin, agindu eta bete…seiak laurden gutxirako Antiguako pilotalekuan zegoen Iraitz Zubizarreta. Zerua ireki zitzaigun. Eskerrik beroenak, laguntza horrengatik, Iraitz.\nGero, kantxan bertan, behin eta berriz erakutsi zuen tantoa sartzeko gaitasuna bizi-bizirik daukala. Ez naiz gauza zenbat sartu zituen esateko baina, mordoska polita lortu zuen, eta Iñaki Elolak ez zekien nola jokatu. Egun txarra zeukalako? Ala, Zubizarretak neurria hartu ziolako? Bigarren galdera honetan egon zen, nire ustez, gakoa. Erotu egin zuen ataundarrak Bidaniakoa. Aise irabazi zion Zubizarreta-Iker Elizegi bikoak Elola-Sánchezi. Erakustaldi beikaina eskainita etxeratu zen Iraitz Zubizarreta. Honengatik ere, eskerrik beroenak ataundarrari.\nAzken oharra. Xabi Zubiria ari da sendatzen, eta ondobidean, laister ikusiko dugu berriro zuriz jantzita gure pilotalekuan. Hori opa diogu. Aupa, Xabi.\nLarrazabal, aintzat hartzeko pilotaria\nABUZTUAREN 20-21KO PARTIDAK\nagosto 17, 2019 abril 21, 2020\nGamboa, Altuzarra eta… Zezeaga\nfebrero 24, 2019 junio 21, 2019


Galiziera folklorikoa | Bizigiro | Berria\nFolk-lorea. RTVEko goi agintariek erraz esango digute Espainia eta haren kultur aniztasuna maite dutela. Herri kulturan eta tradizioan errotzen den musika aberatsari ematen dioten garrantzia izan liteke neurgailu egokia espainiartasun hori kalibratzeko. 24 ordutan musikaz blaitzen den R3 irrati publikoan, esaterako, ordutegi eta iraupen marjinaleko irratsaioetara mugatu izan dute beti folka. Iraganean, Iñaki Peña esatariari eman zioten espedientea bete zezan, eta Trebede irratsaio mitikoa osatu zuen, folka herri txikien iraupenarekin eta ekologiarekin lotuz. Baina ezerosoa egin zen, eta kale gorrian utzi zuten. Azken urteetan, Fernando Iñiguez esatariak heldu dio eginkizunari Tarataña saioarekin, lotarako hobea den ordutegian, larunbat eta igande goizero, 06:00etatik 07:00etara. Atzo, Ataualpa Yupanki, Victor Jara, Mercedes Sosa eta beste zenbait ahots unibertsalen bertsioekin diskoa osatu duen Ses emakume kantaria gonbidatu zuen Iñiguezek. R3ko programazioko makina bat saiotan nabarmentzeko moduko lana izan arren, folklorearen etiketa daraman irratsaiora eraman zuten Ses. Galizieraz abestu beharrean ingelesez edo gaztelaniaz abestuko balu, kasu gehiago egingo liokete R3eko esatari hipermoderno eta hiperprogreek, ziurrenik.\nAnalisia, opariarekin. Brexit-aren katramila ulertzeko lagungarriak zaizkigun azalpenak ematen ari zaigu Jesus Torquemada nazioarteko analista, ia egunero, REn eta EIn. Baina horretan geratzea aski ez, eta bestelako mezurik ere saltzen ari zaigu, zeharka: Europako Batasunaren kontra egoteko, bere zilborrari begiratzen dion brexit zalea behar dela izan bat, edo, bestela, Salvini, Le Pen eta Orban bezain astapotroa. Bateraezina balitz bezala Europa batu baten aldekoa izatea eta politika neoliberalarekin desberdintasun sozialak areagotzen dituen egungo Europaren aurka egotea. Orain aurretik, Europak liderra behar duela aipatzeaz batera, Macronek 24 hizkuntzatan idatzi duen gutuna azpimarratu zuen, bide erakusle zelakoan. Egun hartan bertan, Boulevard-eko tertuliano batek euskal ikuspegi batetik aztertu zigun Macron, eta gogorarazi bere agiri ofizialak ez dituela bere menpeko estatuko hizkuntza gutxituetan idazten, zapaltzailea dela horiekin, eta Europan sobera direla kultur aniztasunaren aurka diren lider politikoak.


Negutik udaberrira : ohiko ihauteak Pirinioetan. Maskarada zuberoan - Euskonews\nZuberoako Mazkarada (Ipar Euskal Herrian) horren eredu da, bere bilakaera bizian. Herria, hizkuntza Herria\nZuberoa, La Soule Nafarroa Beherea, la Basse-Navarre Lapurdi, le Labourd Nafarroa (Garaia), la (Haute) Navarre Gipuzkoa, le Guipuzcoa Bizkaia, la Biscaye Araba, l’Alava. Hizkuntza\n«Agur Xiberoa» kantua Ximena pastorala (kol. prib.) Pierre Bordazarre, «Etxahun Iruri» (kol. prib.) Maskarada : Sare korapilatsuak dauzkan nortasun anitzeko jokoa Zuberotar kulturaren hedagailu herrirar bat Antzezleak\nLarraine 1997. Errixka\nIdauze-Mendi 1999. Herria\nAltzaiko harrera 1999. Gorriak : Gorrien maskarada\nOngi jantziak, dantzari onak edo jaun-andre txit errespetagarriak, beti Beltzen aurretik badatoz Gorriak, honela sailkatuak : TXERREROA\nMaskaradaren aurrelari dabil, zaldi kimazko jats kider luzedun batez ibiltarien aurrean oztopoen baztertzeko keinu polita eginez ; danza erritmoa markatzen diote gerrikoan dakarzkien txilinek. GATÜZAINA\nZurezko tximista mugikor bat dakar, lapur eta zirikatzaile bikaina (lehengo mozorroen eskea ?). KANTINIERSA\nKantiniersak uhal batez soinetik zeiharka dakar eskupean metalez uztaituriko kupeltxa bat. ZAMALZAINA edo gizon-zaldia\nLau kargu horiek bete behar dituzte dantzari kikain batzuek : orain dakarzkiten jauntzien itxuran batasun ohargarria nabaritzen da, jauntzi zaharragoetan ez bezala. ENSEINARIA\nBandera ekarlea, Zuberoako ikurra eskuan, horrek lehoi bat zutik dakarrela sotilki estilizatua. KÜKÜLLEROAK\nEzkutariak, dantzari gazteak, erdi trebatuak : bi lerrotan dabiltza, urrats eta pauso errazak kateatuz. KERESTUAK\nZikiratzaileak, ugazaba eta langilea, belus ilun ildazkatuz jantziak. Makila bizkarrean zeiharkatuz badabiltza, biarnesa mingainean ! MAREXALAK\nLau aintzindariak dantzan ari dira laisai, bortxatu gabe : JAUNA ETA ANDEREA\nBesoz-beso dabiltza Jauna eta Andrea. Jauna makila eskuan, ezpata gerrian ; xorrotxek zorroztuko diote ; taldeko zuzendaria da, baita kudeatzailea eta diruzaina. LABORARIA ETA ETXEKO ANDEREA\nBeltzak ez bezala, dantzan baizik ez dabil Gorrien taldea, ospetsu edo trebe, beti oso ixilik. Beltzak, Beltzen maskarada\nDenak haizu Beltzei : zarata, garrasiak, kritika, kitzika. Aurpegiak maiz kedarrez belztuak dituzte (buhame, perzkinek). Lehenago Beltzen artean izan zaitezkeen “txerrero” bat, “zamalzain” bat eta “enseinari” bat. Orokorki honela sailkatuak agertzen dira gaur. XORROTXAK\nZorrozleak, langile xumeak, nagusia eta mutila, jauntzi akituetan, buruan dakartela kasketa bat, katagorri lastoz betetako batez apaindua ; Beltzen taldeko aurrelari dabiltza ; bi botzetako bertsutan eta elkarrizketa beroan, emankizuna sustatzen dute publikoari buruzko goresmenez, kalakaz eta trufaz, baita iseka mingarriz. BUHAMEAK\nIjitoak, harro eta bizkor, taldeburu baten atzetik, ekialdeko itxura zerbait daukaten jauntzi nasai batzuetan dabiltza, zurezko sable handi batzuk firrindolan erabiliz, burdin gorriaz bitxiki marrazkituak ; oihukari, kalapitari, Gorrien ihakinez. KAUTERAK\nOinarrizko hiru kargu horiei gehitzen dira bigarren mailekoak : “sendagilea” (“Pitxu”-ri ebakuntza bat egiten dio) eta horren laguntzailea, anbulantziaren ordez eskorga bat aurrean. Musikariak\nTxülüla edo txirula, ttunttuna eta atabala. Maskarada egunean zehar Goiza\nGero, era berean, kalejira batez, handikien etxe aurrera badoaz eta herriko plazan bukatzen dute, hor antzeztuko baitute arratsaldeko saioa. Arratsaldea\nKOMEDIAXKAK : Emaleak : Errementariak, «zamalzain» ferratzen Zikiratzaileak, horren zikiratzeko Xorrotxak, Jaunaren ezpata zorrozteko Buhameak : horien buruzagiak kondatzen du ixtorio zerrenda bat, adarjotzailea\n«Zamalzaina» ferratzen Buhameen liskarra «Zamalzain» zikiratzen «Pitxu» pailazokerian, godalet (edanontzi) dantza ihakindatus «Pitxu» berpizten Xorrotxek Jaunaren ezpata zorrozten «Kabana», perzkinen ugazaba, sermoilari adarjotzailea.\nAntzezpena bukatzeko dantza jauzi bat, mutxikoa, dantzatzen du antzezleen taldeak. Ohitura horren gaurko esanahiak\nBerpiztuz udaberria iragar dezake Pitxuk. Balore sistemak, ispiluan aurka jarriz (F. FOURQUET-EN ARABERA, 1990) Gorriak Beltzak Gorrieria\nBeltzeria, arloteak, tzarrak Hemengoak, bertakoak Atzerrikoak Zuberotarrak Arrotzak Plantakoak Bihurriak Mundu zuzena Mundu okerra Ordena finkatua Binperrezkoa Antolamendu ona Nahaskeria, iraultza Legetiarra Lege hauslea Garbia Lizuna, lotsagabea Sakratua Errespetu gabea Hezia, sotila Basa, baldarra Ongi jantzia Zatarrez jantzia Gora Arrunta Asentatua Ibiltaria, etxegabea Lanean jipoa Alferra Apala Ahoberoa, harroputza Jan-edanetan urria Edalea Zintzoa Gezurtia


Kontsumoko eragiketa batzuk ohiko establezimenduetatik aparteko lekuetan egiten dira. Merkataritza-establezimenduetatik kanpoko salmentak dira horiek, eta eroslearen etxean egin daitezke (etxez etxeko salmenta) edo beste edozein gunetan, salmenta-enpresa edo saltzailearena dena ez beste batean.<?xml:namespace prefix = "o" ns = "urn:schemas-microsoft-com:office:office" />\nHorrelako salmentetan ere, kontsumitzaileek badituzte eskubideak. Eskubideok arau honetan biltzen dira: 1/2007 Legegintzako Errege Dekretua, azaroaren 16koa, Kontsumitzaile eta Erabiltzaileen Defentsarako Lege Orokorraren eta beste lege osagarri batzuen testu bategina onesten duena (107tik 113ra bitarteko artikuluak).\nMerkataritza establezimendutik kanpoko salmentak egiteko egoerarik ohikoenak honako hauek dira:\n- Etxez etxeko salmenta: Era profesionalean egiten direnak dira, kontsumitzailearen etxera edo lantokira bisita eginda. Saldutako produktu edo zerbitzua berdin da saltzeko une berean ematen den edo ez.\n- Bileretako salmentak: Taldekide batek taldea elkartzeko deialdia egiten duenean, salmenta enpresa edo saltzaile batek hala eskatuta, sortzen dira mota honetako salmentak.\n- Txangoak: Merkataritza establezimenduetatik kanpoko salmentarik erabilienetako bat eskaintzaileak antolatutako txangoetan eta hoteletan egiten direnak. Era horretako salmentak, batez ere, adineko jendeari begira egin ohi dira.\nEgun bateko txangoetan egiten dira; prezio apaleko txangoak dira, garraioa, otordua eta opari erakargarria, baina merkea, eskaintzen dituztenak. Txangoaren aurretik ohikoa da erosle potentzialak publizitate-liburuxka bidez erakartzea, eta txango horietan, gehienetan, honelako gauzak eskaintzen zaizkie:\nEtxerako produktuak (mahai-tresnak, etxetresna elektrikoak?)\nOihalak (izarak, edredoiak...)\nOsagarriak (eskumuturreko ordulariak, bisuteria? ).\nLegea ez da aplikagarria ondorengo kontratu-motetan:\nUrrutiko salmentari buruzko eta merkataritza elektronikoari buruzko arautegia aplika dakizkiokeen kontratuak.\n48,08 € azpitik dauden kontratuak.\nOndasun higiezinei buruzko kontratuak, edo horien gaineko beste eskubideren bati buruzkoak.\nBalore higigarrien gaineko kontratuak.\nNotarioaren aurrean dokumentatutako kontratuak.\nElikagai, edari eta etxean kontsumitzeko erabilpen arruntekoak diren beste ondasunei buruzko kontratuak, alegia, joan-etorri ugari eta ohizkoak egiten dituzten hornitzaileek banatzen dituzten produktuen gainekoak.\nOndorengo hiru baldintzak batera betetzen dituzten kontratuak:\n1- Kontsumitzaileak, saltzailea bertan ez dela, kontsultatzeko aukera izan duen katalogo bat oinarritzat hartzea.\n2- Enpresa eta kontsumitzailearen arteko harremanetan, egindako salmentari edo ondoren egingo direnei dagokienez, jarraikortasuna egongo dela aurreikustea.\n3- Katalogoak eta kontratuak, biek, jasotzea kontsumitzaileak duen eskubidea kontratua askatasun osoz desegiteko, gutxienez, zazpi egunekoa izango den epean. Edo modu berean ezartzea epe berean kontsumitzaileak salgaiak itzultzeko duen eskubidea, epe hori salgaia jasotzen duen egunetik kontatzen hasita.\nKontratua edo kontratu-eskaintza beti idatziz formalizatu behar da, ale bikoitzean. Gainera, atzera egite dokumentua ere erantsiko zaio, eta kontsumitzaileak data jarri eta dokumentuak sinatu behar ditu.\nKontsumitzaileak sinatzeko den dokumentuko atalaren gainean, eta nabarmendutako karaktereetan, zera jarri behar du: kontratuan atzera egiteko eskubideari buruzko aipamen argi, ulergarri eta zehatza, baita atzera egiteko beharrezko betekizunak eta egitearen ondorioak ere.\nBehin kontratua sinatuta, saltzaileak kontsumitzaileari kontratuaren aleetako bat eta atzera-egite dokumentua emango dizkio. Beti, saltzen duen enpresari edo aldeari dagokio baldintza horiek betetzen direla frogatzea.\n1/2007 Legegintzako Errege Dekretua, azaroaren 16koa, Kontsumitzaile eta Er\n7/1996 Legea, urtarrilaren 15ekoa, Txikizkako Merkataritzen Antolamenduari


Artiga (Garona Garaia) - Wikipedia, entziklopedia askea.\nArtiga (Garona Garaia)\n42°49′55″N 0°37′11″E / 42.8319°N 0.6197°E / 42.8319; 0.619742°49′55″N 0°37′11″E / 42.8319°N 0.6197°E / 42.8319; 0.6197\nBausen, Les, Gouaux-de-Luchon, Salles-et-Pratviel eta Sode\n15 (%46.9) 15 (%46.9)\nArtiga (okzitanieraz Artiga, frantsesez eta ofizialki: Artigue) Okzitaniako udalerri bat da. Administratiboki Frantziako Garona Garaia departamenduan dago, Okzitania eskualdean. 2013an 33 biztanle zituen.\n2007an Artigue udalerrian erroldatutako biztanleak 34 ziren. Familiak 11 ziren, horien artean 4 pertsona bakarrekoak ziren (4 bakarrik bizi ziren gizonak) eta 7 seme-alabak dituzten bikoteak ziren.\n2007an 38 etxebizitza zeuden, 14 familiaren etxebizitza nagusia ziren eta 24 bigarren erresidentzia ziren. 32 etxeak ziren eta 6 apartamentuak ziren. 14 etxebizitza nagusietatik 10 bere jabearen bizilekua ziren, 1 alokairuan okupaturik zegoen eta 4 doan lagata zeuden; 1ek gela bat zuen, 1ek bi zituen, 3 etxek hiru zituzten, 5 etxek lau zituzten eta 4 etxek bost zituzten. 3 etxek euren parking plaza propioa zuten azpian. 7 etxetan ibilgailu bat zegoen eta 5 etxetan bat baino gehiago zituzten.\nArtigue udalerriko biztanleria-piramidea 2009an .\n2007an lan egiteko adina zuten pertsonak 21 ziren, horien artean 18 aktiboak ziren eta 3 inaktiboak ziren. 18 pertsona aktiboetatik 16 lanean zeuden (11 gizon eta 5 emakume) eta 2 langabezian zeuden (2 emakume eta 2 emakume). 3 pertsona inaktiboetatik 2 ikasten zeuden eta 1 "bestelako inaktibo" gisa sailkaturik zeuden.\n2007an zeuden 4 komertzioetatik, 1 eraikuntza enpresa zen, 1 ostalaritza eta jatetxe enpresa zen, 1 informazio eta komunikazio enpresa zen eta 1 zerbitzu enpresa zen.\n2000. urtean Artigue udalerrian 5 nekazaritza-ustiategi zeuden.\nSalles-et-Pratviel (1,2 km)\nAntignac (1,8 km)\nSode (1,9 km)\nGouaux-de-Luchon (2,5 km)\nBaren (4,0 km)\nBNF: 15255015g (data)


Arrasateko Udalak 573.000 euro jasoko ditu GazteLan garatzeko - Arrasate - Goiena.eus\nArrasateko Udalak 573.000 euro jasoko ditu GazteLan garatzeko\nItziar Larrañaga 2018-02-14 17:56\nGazte Enplegurako Plan Operatiboa garatzeko 572.989,28 euroko diru-laguntza eskuratu du Arrasateko Udalak. Lan merkatuan gazteen integrazio iraunkorrerako eman du laguntza hori Europako Gizarte Funtsak.\nPrograma 2018. urtean jarriko da martxan; ekainetik aurrera izango da, eta 16-30 urte bitarteko 40 gaztek izango dute parte hartzeko aukera. Plan horretan parte hartuko duten gazteen formazioa osatu eta enplegua lortzeko aukerak hobetu nahi dira.\nArrasateko Udalak jakinarazi duenez, plana abiatu aurretik, "lan merkatuaren, enplegu eskaeren eta Eusko Jaurlaritza nahiz tokiko Administrazio Publikoen enplegu politiken prospekzio bat egin du, baita planeko parte hartzaileak aukeratzeko irizpideen identifikazioa ere".\nGaztelan programa "oso ondo" baloratua\nArrasatekoa izan da Euskadin diru-laguntza handiena jaso duen Udala; Estatu mailan 124 erakunderen artean bosgarrena. Jasotako diru-laguntzaren kopurua ikusirik, Udalak nabarmendu du "GazteLan programa oso ondo baloratua" izan dela.\nHazteko eta enplegua sortzeko aukera gehien duten sektoreetan zentratu da GazteLan plana, eta hiru trebakuntza lerro aurreikusi dituzte:\nSistema elektromekanikoen muntaia eta konponketa teknikaria\nElikagai industrian teknikaria\nPlana 4 modulutan banatuko da: trebakuntza, lan praktikak, tutoretza eta laguntza ekonomikoa. Guztira zortzi hilabeteko iraupena izango duela aurreikusi dute, bi hilabeteko praktikekin. Formazioa %100 aurrez aurrekoa izango da eta praktikak formazio ekintzaren eduki teoriko-praktikoarekin bat etorriko dira.\nPraktikak trebakuntza teorikoa amaitu ondoren edota honekin batera egingo dira; betiere, horren %50 egin ondoren, Arrasateko edota inguruko enpresetan, eta tutore baten gidaritzapean.\nArrasateko Udalaren GazteLan planak jasoko duen diru-laguntza horri esker, bataz beste, 600 euro inbertitu ahal izango dira gazte bakoitzaren formazio teorikoan, 750 euro praktikoan eta 2.400 euro inguruko diru-laguntza jaso ahal izango dute ikasleek, betiere, formazio teoriko nahiz praktikoan asistentzia egiaztatuta.


Gomera, barkartasun lanbroak | Bidaiak | Naiz\n2021 OTS. 16 - 10:04h\nGomera, barkartasun lanbroak\nBihurgunetsu eta basatia, txiki eta konplexua, eder eta malkartsua. Baina, batez ere, berdea eta lanbrotsua da Gomera. Laurisilva oihan subtropikalaren eta uhartearen ikur den «viñatigo» espeziearen berdeak eta bakartasun lanbro isilak ematen diote nortasuna Kanarietako uharteari\nSan Sebastián, Gomeran. (GETTY IMAGES)\nLainoen artean Teide kolosala agertzen zaigu aurrez aurre. Tajaqué begiratokitik bertako gailurrera lainoen gainetik oinez irits daitekeela dirudi. Lainoon ustezko sendotasunak mendiaren eta gure artean ozeano bat dagoela ahaztea dakarkigu. Ozeano barneraezin bat, Afrikako leku honetan bere urak iluntasunerantz hondoratzen dituena, argia oturuntza ilun batean irentsiz. Eguna argitzen doan heinean, zeruaren urdinak itsasoarenarekin bat egiten du; urdin ezberdinak dira, baina amets bera, baita errealitate bera ere, partekatzen dituzte. Ametsak, sentimentala eta naifa, ustez osotasunaren parte egiten gaituzten egunsenti beti berrietan murgiltzen gaitu; errealitate maltzur eta krudelak, baina, argi uzten digu itsasoaren erdian galdutako uharte txiki batean gaudela..\nBurua jiratu dugu, eta, edertasun kolpe bat bailitzan, Roque de Agando sumendi lepo ikusgarria aurkitu dugu parez pare: ikusgarria da, forma faliko bikainekoa, eta transmititzen duen lilura gozoarekin eta harrizko eskultura baten gogortasunarekin kolpatu gaitu. Uhartearen bihotza bera da Roque de Agando, arroila, aldapa, sakan eta labarrez inguratutako gune magikoa. Pedro Garcia Cabreraren hitzok etorri zaizkigu burura: «Agian, uharte baten arima osoa, arroka irmoen obsesio baino, itsasoaren kimu kateatua besterik ez da».\nHemendik oso gertu jaio zen Carcia Cabrera, Vallehermoson, lurraren erraietatik bertatik sortutako arroka basatien artean; horrenbestez, poetak oso ondo ezagutzen zuen milaka harramazkekin urratutako lur zati txiki honen esentzia dikotomikoa, sustrai mestizo ukaezinetan irmoki errotatutako uhartea izanik, nola irekitzen dion Gomerak atea Amerikari, mendebalderantz, ozeanoaren bestaldean, kokatutako Amerika mitikoari.\nLurra eta itsasoa dira Gomeraren laburpena. Erraza da hori esatea, horrela baita bisitatu ditudan uharte guztietan. Uhartea zenbat eta txikiagoa izan, are nabarmenagoa da oraindik lotura hori. Eta, bai, guantxeen harribitxi honetan ere bien uztarketak moldatu du lur hauen izaera. Gomera orain dela 12 milioi urte jaio zen sumendi baten indarraren eraginez, itsasoko uretan likido amniotikoan egon izan balitz bezala. Orain dela 2 milioi urte sumendiaren garra isildu eta magmak irteteari utzi zionetik, denboraren joan-etorria nahikoa izan da orografia konplexu eta bortitza sortzeko haizearen eta uraren etengabeko erosioa lagun.\nHaran estuek, pitoi mehatxagarriek, errekasto mehartuek, aldapa antzemanezinek, harresien pareko labarrek, profil uhinduek, kostalde bertikalari lapurtutako hondartzek paisaia berezia osatzen dute, bertigoa miresmenaren, harriduraren, gozamenaren lagun banaezin bilakatuz. Pedro Garcia Cabrera bera izan zen Gomera «txirrista-uhartea» bezala definitu zuena; deskripzio egokia zinez, uhartea errusiar mendi bat bezala ikusten dutenentzat agian labur geratuko bada ere.\nBideek mendi magalak miazkatzen dituzte inguruotan ezin susmatuzko txokoetaraino iristeko. Lasaitasuna lagun, aurrera egitera bultzatzen gaituzte beti bideok, urratsez urrats altuera aldaketa etengabeetan murgilduz. Ezinbestean, geologiak gure arreta guztia bereganatzen du, eta paisaiaren keinu bakoitza ulertzen saiatzen gara. Klimaxa Los Organos monumentu natural ikusgarrian heldu da; zutoinez eraikitako abaniko txundigarriek beren oin basaltikoetan apurtzen diren olatuei alegiazko soinu-banda jartzen lagundu digute.\nItsasoak ipar-mendebaldetik heltzen diren alisio haizeak hezetasunez betetzen ditu Gomeran; setatsuak dira haizeok neguan zehar, eta ez hain tematiak udako hilabeteetan. Uharteko gune altuetan hezetasuna geratu eta kondentsatu egiten da, lanbro trinkoa sortu eta basoz betetako paisaia ezkutua laino itsaso bakarti bihurtuz. Egonkortasun termikoa lagun –inguruotan epeltasuna da beti nagusi– azkenerako mirakulua obratzen da, Laurisilva izeneko mirakulua.\nLaurisilva oihana Zenozoikoan planetako gune zabalak estaltzen zituen baso motaren erlikia bizia da. Lanbro ohian subtropikal mota honek Makaronesian du egun aterpe, eta, zehazki, Gomera bera da ipar hemisferioan laurisilva oihana ondoen mantendu duen uhartea. Ikuspegi prosaiko batetik deskribatuta, biodibertsitate aberatseko ekosistema da, endemismo ugarikoa eta izugarri hauskorra. Aldiz, ikuspegi poetikoa badugu ardatz, baso misteriotsua, fantasmagorikoa dela esango dugu, edertasun bitxi eta biziki emozionalekoa. Bertako bidexketatik ezezagunerantz aurrera egitean, iluntasunak igarpen joko etengabe batean murgilduko gaitu; berde dirdiratsuak berde ñabartu eta motelekin uztartzen dira, adarrez, zuhaitzen enbor torturatuz, betetako inguruetan.\nLaurisilva oihana ezagutzeko lekurik onena Garajonay Parke Naturala da. Uhartearen erdigunea hartzen du, azkenerako amildegi ikusgarrietan amaitzeko zeharka-meharka altuera galtzen doazen mendien artean. Gorabeheraz betetako erliebeotan, begetazio orbanak dibertsifikatu egiten dira: hezetasun handiko mehargune eta haranetan, uhartearen ikur den Persea indica edo viñatigo espeziea da nagusi; hezetasuna gutxitu ahala, aldiz, tokikoek fayal-brezal deitutako basoak dira nagusi, txilarra, faya, mocán, barbusano eta palo blanco landare espezien aterpe; mendi magalak, berriz, loro eta aceviño landare espezieekin betetzen dira; azkenik, gailurretan, lanbroa etengabea eta trinkoa izanik, txilarra da nagusi, gure irudimena dantzan jarriko duen irudi bitxiak marraztuz gainera.\nGarajonay izenak «roque altua» esan nahi du guantxeen hizkuntzan eta belaunaldiz belaunaldi gorde du bere izaera sakratua. Guantxeak bertara joaten ziren Orahan euren jainko gorena gurtzera, eta, Gaztelatik etorritako konkistatzaileei aurre egin zieten azken indigenek bertan hartu zuten babes. Kondairaren arabera –XIX. mendeko gorespen erromantikoaren ondorioz sortutako mito apokrifoa da–, harrion gainean egin zuten euren buruez beste Gara eta Jonay guantxe printzesak eta printzeak, amodio, desamodio eta gizarte konbentzioen biktima.\nTalaiak eta zeruertza\nLaurisilva basoaren euri horizontalak gure pertzepzio ahalmen primitiboak piztu dituela dirudi, eta, hala, Gomerako txistuaren oihartzun zaharrak entzun ditugula iruditu zaigu iraganeko itzalen eta ur malkoen artean. Izpiritu horrek haizatuta, mendian behera egin dugu urratsez urrats. San Sebastian de la Gomera uharteko hiriburura itzuli gara. Bertako Kondearen Dorrea, kondairak dioenez, Beatriz de Bobadillaren eta Kristobal Kolonen arteko harreman lizunen lekuko izan ziren karabelek Ameriketarako bidea hartu aurretik.\nIparralderako bidean, Mojana Parke Naturalean geldialdia egin dugu bertako esne-belar, bejeque eta cardoncillo komunitateak ezagutzeko. Bidean zeruertzera begira jarri gaituzten talaia ikusgarriak aurkitu ditugu: Igualero, Morro Agando, Sobrero eta Manaderos begiratokiak. Guztiek ere presentzia irmo eta indar ukaezineko paisaia sinestezinetan murgildu gaituzte.\nInguruotan herrixkak bat-batean agertzen dira ezerezetik, bihurgune baten ostean, labar baten hondoan, arroka goragune baten atzean edo ibar eder batean. Ayamosna, Vallehermoso, Alojera, Tagulche... bata bestearen atzetik agertuko zaizkigu, patxadatsu, abegitsu, urruntasunak, bakartasunak eman ohi duen aire axolagabeaz. Herrixkotatik San Isidroren ermitaraino joan ohi ziren nekazariak euren zaindaria gurtzera, eta, bide batez, Epinako iturriak bisitatzera; izan ere, bertako zazpi iturrietako urak dohain sendagarriak omen dituzte, eta amodio igarpenak egiteko ere baliagarriak omen dira...\nFortaleza de Chipude domo ikusgarriko horma arrokatsu eta bertikaletan, nekazaritzarako balio duten terraza ezin ederragoak sortzen dira. Hori bai, edertasuna nonahi ageri da inguruotan, eta horren erakusle dira Roque Cano, Chijere gailurra, Roque de Las Lajas, Hermigua, eta, batez ere, Valle Gran Rey. Hondoan itsasoa dugu deika Palmarejo begiratokitik, eta, ezin bestela esan, bere bila goaz okrez eta beltzez zipriztindutako arrats ikusgarriaz gozatzeko...


margotsu / margotzaile\nmargotu [1013 agerraldi, 156 liburu eta 210 artikulutan; cf pintatu 676 agerraldi, 123 liburu eta 83 artikulutan], margo(tu), margotzen 1 du ad pintura geruza batez estali. ik pintatu.\nBideo pornoak eskaintzen zituen taberna, izokin-kolorez margotu eta dastaleku bihurtu dute. Iban Zaldua «Traizioak» - 69. orr.\nHormaren zati hura beltzez margotu bitartean. Iban Zaldua «Gezurrak, gezurrak, gezurrak» - 88. orr.\nBide bazterreko etxe eder izokin-kolore batean, leihatilak ubelez margotzen ikusi ditu pintore batzuk. Hasier Etxeberria «Mutuaren hitzak» - 90. orr.\nKristalak zuriz margotuak zeuden, lauki txikiz egindako marrazki baten bidez. Karlos Zabala «Parisen sabela» - Emile Zola - 159. orr.\nGarai berrien ikur dira jendeak bere etxeko hormak margotzeko aukeratzen dituen koloreak. Harkaitz Cano «Neguko zirkua» - 163. orr.\nTailerren inguru guztiko hesi hura margotu genuenean. Fernando Rey «Zorrotz begiratutako trenak» - Bohumil Hrabal - 68. orr.\nAspaldian margotu gabeko horma gris zikinduak. Joxean Agirre «Romain zen bere izena» - 95. orr.\nBerak ere alanbre hura margotu zuen. Fernando Rey «Zorrotz begiratutako trenak» - Bohumil Hrabal - 42. orr.\nÑir-ñir egiten zuen karrozeria margotu berriko gris metalizatuak. Jon Muñoz «Loroaren teorema» - Denis Guedj - 342. orr.\nKarearen zuritasun hura, leihoetako pertsiana berdez margotu berri haiek. Koldo Biguri «On Camillo» - Giovanni Guareschi - 215. orr.\nIkusi duzu tender-a ere margotu dudala? Fernando Rey «Gure etxeko kontuak» - Natalia Ginzburg - 103. orr.\nBeste batzuek paretak espraiz margotu ziztuzten, eta gainontzekoek Gazte!!! goiburuaz hasten ziren panfletoz estali zuten bulegoa. Iban Zaldua «Gezurrak, gezurrak, gezurrak» - 24. orr.\nEta odol gorriaren tintaz, hormak alderik alde margotu zituen: Rebeka, maite zaitut! Jasone Osoro «Korapiloak» - 9. orr.\nBi telebista handi, eta txiki bat, pantaila arrasto baldar eta lodiekin margotu diotena. Pako Aristi «Urregilearen orduak» - 184. orr.\nAhoz aho zabaldu zen kasernan "Gora Euzkadi" zegoela margotua, arkatzez, moldiztegiko letretan margotua ez baina idatzia. Koldo Izagirre «Sua nahi, Mr. Churchil?» - 92. orr.\n2 (ezpainak eta)\n-Ez dituzu margotu ezpainak. Jasone Osoro «Korapiloak» - 109. orr.\nHaren hortzen sastada sentitu nahi zuen lepoan, hilezkortasuna eskuratu, eta jendearen odol gorriaz ezpainak margotu. Jasone Osoro «Korapiloak» - 92. orr.\nGau hartan, Fermin logelan sartu aurretik, ahoa margotzeko purpuraz mozorrotutako pozoia erabili baitzuen Rebekak. Jasone Osoro «Korapiloak» - 138. orr.\nZigarroari tira egitean ohartu da aspaldi margotu barik dauzkala azkazalak. Paddy Rekalde «Ragga-ragga dator gaua» - 42. orr.\nMesanotxean, azazkalak margotzeko esmalte-poteak zeuden ilaran. Jasone Osoro «Korapiloak» - 9. orr.\nJezabel leihora atera zen, begiak margotu eta burua apaindurik. Elizen arteko biblia 2 Erg 9,30\nBegi beltzak, itzal ilunez margotuak zituen. Josu Zabaleta «Jakintzaren arbola» - Pio Baroja - 52. orr.\nNorak ez zuen masailak hautseztatzeko, edo ezpainak eta ezpainen ondoko orinak margotzeko ohiturarik. Anjel Lertxundi «Azkenaz beste» - 179. orr.\nAurpegiak elkarri margotu dizkiote gero. Jokin Muñoz «Bizia lo» - 150. orr.\nNeska ile-hori bat, lorategikoa bezain ederra ia, eta beste bat zaharxeagoa, gazteagoa emateko jantzia eta margotua. Koro Navarro «Artistakume baten erretratua» - Dylan Thomas - 214. orr.\n3 margolan bat ondu; irudi edo kideko bat oihal edo kideko batean margoz egin.\nKoloretan margotzerik ez bazeukan, zuri-beltzez margotuko zuen. Xabier Olarra «Antropologo bat Marten» - Oliver Sacks - 34. orr.\nEmazte eta modelo zuena hil, eta urtebete edo bira margotu zuen Rossetti-k. Ramon Saizarbitoria «Gorde nazazu lurpean» - 130. orr.\nKoadro horretan margotua izan zen garaian hogeita bi urte zituela. Ramon Saizarbitoria «Gorde nazazu lurpean» - 125. orr.\nEgun seinalatu hartan Leon Karrikak erreka zuloaren irudia margotu nahi zuen oihalaren gainean. Hasier Etxeberria «Mutuaren hitzak» - 17. orr.\nInpresionismoak, "ikusten dena" margotu behar zelako ideia aldeztu nahi izan zuen (edo "ikusten den bezalaxe" margotu). Josu Zabaleta «Irudia» - Jacques Aumont - 85. orr.\nLuis Boccia artistak santuaren irudi berri bat margotu zuen 1821ean.Sabaia irudi handiz margotua zuen, Jordaensen estilora. Askoren artean «Rataplan» - 24. orr.\nErtzainek hartxintxarraren gainean margotu duten silueta zuriari begira. Joxean Agirre «Romain zen bere izena» - 38. orr.\nMargotu nahi genuen irudia aukeratua genuen. Xabier Mendiguren Elizegi «Arima enkoniatuak» - 173. orr.\nKlausek Dabiden izar handi bat margotu zuen betun marroiaz, eta, azpian, Juduak akabatu! idatzi zuen. Anjel Lertxundi «Ihes betea» - 51. orr.\nHan ageri zen gure amona Pina pintzelarekin eta margotzeko astoarekin Fernando Rey «Gure etxeko kontuak» - Natalia Ginzburg - 28. orr.\nItxura transzendental jakin batek errealitate bat margotu diela halakorik ezin aurki daitekeen lekuan. Ibon Uribarri «Arrazoimen hutsaren kritika» - Immanuel Kant - 192. orr.\nLagun izoztua-k ederto baten margotu du egia horretaz jabetzeko bidaia.Urte asko pasatu dira hartatik, eta, bizitzak garai hartako irudi gardena arrasto beltzez margotu badit ere, funtsean maistraren hasierako irudi hark bizirik dirau nigan. Markos Zapiain «Errua eta maitasuna» - 173. orr.\nBien artean gustagarriena niretzat xuri ta beltzean lau zatitan landu etxe barnea, Anne-k hor ixiltasuna margotu baitu. Herria 2003-10-23\n5 margoz hornitu.\nIrlandar bandera erraldoi bana ari ginen margotzen, beraz, ontziaren saihetsetan. Koldo Izagirre «Sua nahi, Mr. Churchil?» - 75. orr.\nLore artifizialki margotuak erortzen utziz. Juan Garzia «Bizi alegiazkoak» - Marcel Schwob - 64. orr.\nErrealitateko irudiak filmatu beharrean, fotogramaz fotograma kolore orbanak margotu zituen. Iñaki Arranz «Hitza azti» - 187. orr.\nArgazkizko erretratu baten modeloa (edo erretratu margotu batena, kode naturalisten arabera-edo egina bada) [...]. Josu Zabaleta «Irudia» - Jacques Aumont - 80. orr.\nUrgaineko errota horietako bat (koadro zuri-beltzetan margotuak egoten dira eta "Jainkoak salbatuko al nau" idatzita izaten dute bi txalupa alboraturen gainean eraikita dagoen egurrezko etxolaren aurrealdean) hondoratu egin zen. Koldo Biguri «On Camillo» - Giovanni Guareschi - 276. orr.\nHiriko karriken argiek ganbararen plafoina margotzen zuten. Ramuntxo Etxeberri «Skyroom» - 71. orr.\n6 (era burutua izenondo gisa)\nOihal margotua zahartu egiten da, hobeto ala gaizkiago, eta pigmentuak aldatuz joaten dira. Josu Zabaleta «Irudia» - Jacques Aumont - 152. orr.\nDena zurbiltzen duk, hilak edo erretratu margotuak denborak higatzen dituenean bezala. Xabier Olarra «Azken hitzordua» - Sandor Marai - 219. orr.\nDekorazio margotu handi batean. Josu Zabaleta «Irudia» - Jacques Aumont - 153. orr.\nLetra margotuak eta herskailu irtenak zituen poltsa ilun bat. Koro Navarro «Artistakume baten erretratua» - Dylan Thomas - 122. orr.\nKamiseta margotuak eta apurtuak, larruzko txupa, txakur kate bat lepoan eta militar botak. · Mahai margotu gabe bat, bi aulki kaxkar, burdin sarez itxitako leiho bat Sonia Gonzalez «Ugerra eta kedarra» - 99. orr.\nbeltzez margotu (5); berdez margotu (4); espainiako bandera margotu (3); ezpainak margotu (4); gorriz margotu (5); irudia margotu (4); kolorez margotu (6); margotu berria (4); urdinez margotu (3)\ngorriz margotua (3)\nmargoturik ageri (3)\nberdez margoturiko (3); horiz margoturiko (3)\nurdinez margotutako (3)\ngorriz margotzen (3); hasi zen margotzen (4); margotzen ari (16); margotzen ariko (4); margotzen hasi (9); margotzen hasteko (3); margotzen hasten (3); margotzen ikusi (3); margotzen jarraitu (3); margotzen ziren (3); margotzen zuten (4); marrazten eta margotzen (3)


Arrano arrantzaleak behatzeko bisitak izango dira Urdaibai Bird Centerren - Deia\nArrano arrantzaleak behatzeko bisitak izango dira Urdaibai Bird Centerren\nDatorren astetik eta abuztu amaierara arte, larunbatero egingo dituzte irteerak\nimanol fradua 14.06.2021 | 01:14\nUrdaibai dauden arrano arrantzaleak.\n12 pertsonek parte hartu ahal izango dute, astebururo, antolatutako irtenaldietan. Argazkiak: UBC\nGautegiz Arteaga – Urdaibaiko hezegunean diren animalia berezienak dira, ezbairik gabe. Eta hauek ikusteko aukera plazaratuko du Urdaibai Bird Centerrek datozen asteotan zehar. Ekainaren 18tik eta abuztuaren 28ra arteko larunbat guztietan. Gautegiz Arteagako ornitologia zentroak txori hauek bertatik bertara ikuskatzeko aukera emango du, hiru ordutan egingo diren bisitaldetan, Roy eta Landa eta bere bi txitoek osatutako familia behatzeko.\nUrdaibaiko naturgunera hurreratzeko aukera paregabea izango da berau. "Urdaibai Bird Centerreko talde teknikoaren eskutik, landa-irteerak eskainiko dira Urdaibain ugaltzen ari diren arrano arrantzaleak ezagutzeko eta ikusteko", diotenez. Izan ere, udaberria "historikoa" izan da Urdaibaiko Biosfera Erreserban arrano arrantzalearen ugalketari dagokionez. "Urte askotan lehen aldiz arrano arrantzale bikote bat, Roy eta Landa, erreserban dagoen habia batean jaiotako bi txita eder aurrera ateratzen ari dira". Urdaibai Bird Centerrek espezie hori berreskuratzeko egindako proiektuari eta Bizkaiko Foru Aldundiaren eta Eusko Jaurlaritzaren lankidetzari esker, Urdaibain hegazti enblematiko honetaz "goza dezakegu", diotenez.\n"Bisitek hiru ordu inguru iraungo dute eta bi zati izango dituzte", gaineratu dutenez. Izan ere, ingurumenaz gozatzeaz gazin, alde torkikoa ere jorratuko dute. "Alde batetik, Urdaibai Bird Centerren, ikus-entzunezko baliabideen laguntzaz, arrano arrantzaleen bikote interesgarri honen historia azalduko da. Ondoren, Urdaibain espezie hori berreskuratzeko instalazioak eta ingurunea bisitatzeko landa-irteera egingo da". Ibilbidean, gainera, "paisaiarekin eta Biosferaerreserbako habitat desberdinekin lotutako hainbat alderdi landuko dira, eta horrekin batera arrano arrantzalearen inguru berean bizi diren eta habitata partekatzen duten hegaztiak ere ikusi ahal izango dira", adierazitakoaren arabera. Bestetik, parte-hartzaile guztiei Urdaibai Bird Centerrera bisita audioguiatua egiteko gonbidapena oparituko zaie.\n"Irteerek 25 euroko kostua izango dute helduentzat eta 15 eurokoa 8 eta 14 urte bitarteko haur eta gazteentzat". Bisita egiteko aukera, hala ere, 8 urtetik gorakoentzat da zabalik. "Irteera hauetan parte hartu ahal izateko ezinbestekoa da aldez aurretik izena ematea 699839202 telefono zenbakira deituz. Talde bakoi-tzak 12 lagunentzako lekua izango du", beti ere dagozkion osasun neurriak betez. "Irteera guztiak goizeko 9.30etan hasiko" direla zehaztu dute urdaibai Bird Centerreko arduradunek.


Osasun sailburuak azaldu duenez, gainerako adierazleek okerrera egiten jarraitzen dute: atzokoan 648 positibo berri atzeman zituzten eta 200 ospitaleratzeak gainditu ziren. Horrez gain, hiru adingabe erietxeratu behar izan dituzte azken egunetan, covid-19ak jota.\n60 urtez gorakoek hirugarren dosia jasotzeko 40.000 hitzordu inguru eman ditu Osakidetzak\nGotzone Sagardui Osasun sailburuak ohartarazi duenez, baliteke Eusko Jaurlaritzak osasun larrialdia aurreikusitakoa baino lehenago ezarri behar izatea, hots, ZIUetan 50 gaixo eduki baino lehen —gaur-gaurkoz 40 inguru daude—, gainerako adierazleek okerrera egiten jarraitzen dutelako. Zehaztu duenez, igande honetan 648 kutsatze berri hauteman dituzte, eta ospitaleetan 200 eri baino gehiago dituzte covid-19ak jota.\nRadio Euskadiko "Boulevard" saioari eskainitako elkarrizketa batean jakinarazi duenez, azken egunetan koronabirusa zuten hiru adingabe erietxeratu behar izan dituzte, baina zorionez, "bilakaera ona izan dute".\nHorren ildoan, txertaketa izurriaren kontrako borrokan "oinarrizko tresna" izan dela azpimarratu du. 12 urtetik beherakoak noiz eta non txertatuko dituzten galdetuta, Osasun sailburuak nabarmendu du oraindik ez dakitela zenbat dosi helduko diren. "Zenbat dosi ditugun jakin arte itxaron beharko dugu, eta ondoren zehaztuko dugu nola eta non jarriko ditugun. Plan ezberdinak ditugu dosi kopuruaren arabera (...) Txertoak umeak Gabonetako oporretan daudenean heltzen bazaizkigu, ez dugu itxarongo eta lehenbailehen jarriko dizkiegu", iragarri du. Zehaztu duenez, "jasotako dosien arabera erabakiko dugu non txertatu".\n60 urtetik gorakoek, bestalde, errefortzuzko dosia jasotzeko hitzordua har dezakete gaurtik aurrera. Dosiok noiz eman ahal dituzten galdetuta, Sagarduik erantzun du "gaur bertan edo bihar" izan daiteke eskura dituzten prestakinen arabera. "Espero dezagun adin tarte honen erantzuna lehen eta bigarren dosiekin izandakoa bezain ona izatea", erantsi du.\nGripearen kontrako txertaketa kanpainarekin ere "oso pozik" agertu da sailburua. Emandako datuen arabera, 2019an baino % 30 gehiago ziztatu dituzte, eta dagoeneko 430.000 dosi eman dituzte.\nAzkenik, espero du Auzitegi Gorenak osasun ziurtagiria ezartzeko baimena ematea. Sagarduiren hitzetan, "ziurtagiria covid-19ari aurre egiteko beste neurri bat da". Osasun pasea derrigortzeak txertaketa bultzatuko ote duen itaunduta, Osasun sailburuak aitortu du oraindik goiz dela hori esateko. "20 eta 39 urte bitartekoak geldoago ari dira txertatzen. Bi aste-edo itxaron beharko dugu balorazio bat egiteko", esan du.


ehm archivos - Lasterketak.eus\nehunmilak, COVID-19 ADIERAZPENA EHUNMILAKeko korrikalari, boluntario, adiskide, laguntzaile eta babesle estimatuak. ehunmilak Ultra-Trail, goierriko2haundiak trail eta marimurumendi Marathon lasterketen zuzendaritza eta antolakuntzako batzordeko kideok, COVID-19 Koronabirusak eragindako egoera sakon aztertu ostean, 2020 edizioko hiru lasterketak BERTAN BEHERA UZTEA erabaki dugu....\nADI! BIHAR IREKIKO DIRA EHUNMILAK PROBAREN IZEN-EMATEAK!\nIzen emateak azaroaren 8an irekiko dira arratsaldeko 17:00etan! Aurreko urteetan bezala dortsal kopuruak honela banatuko dira: ehunmilak 515 dortsal goierriko 2 haundiak 515 dortsal marimurumendi 265 dortsal\nEHUNMILAK 2019 MARTXAN DA!\nDagoeneko zehaztu da 2019an ospatuko den Ehunmilak proben 10. ediziorako data, uztailaren 12, 13 eta 14an izango da.


Joel Robison eta bere argazki mundu surreal magikoa | Sormenak linean\nPaul gondar | | Artistak, Argazkia, inspirazio\nJoel Robison eta bere argazki mundu surrealista magikoa osotasun bat sortzea lortu du unibertso grafiko surrealista argazkilaritza maitagarrien ipuinetatik ateratako eszenatoki izugarriekin konbinatuz. Oso estilo garbiarekin, Robisonek beti egoera magikoak birsortzen ditu sinbologia askorekin kargatuta ukitu malenkoniatsua bere lan batzuetan.\nEstilo erakargarria, oso garbi bukatzen dut mundu baten sorrera hain deigarria, non denok bisitatzen jarraitu genuen. Sortu zenetik, bere lana indarra hartzen ari da eta Interneten duen eragina gero eta handiagoa da, baita a kanpaina Coca-Cola freskagarrien konpainiarentzat.\nHau Argazkilari kanadarra ospetsu bihurtu zen sareetan bere kontuari esker flikr bertan erakutsi zion munduari bere ahalmen osoa lehen aldiz. Argazkilaritza mundu surrealistekin konbinatuz Joel robison lortu birsortzea oso sormenezko amets eszenak eta oso ukitu delikatuarekin.\nEraiki mota guztiak egoera surrealistak ren bidez argazkigintza eta fotomuntaketa, ikus dezakegu gehiegizko tamainan handitutako objektuak, gora irudizko eszenatokiak bertan mota guztietako elementuak konbinatzen ditu.\nEzure kanala youtube bideo tutorialak aurki ditzakegu bertan azaltzen du nola egiten dituen bere argazki proiektu batzuk. Mundu magiko honek nola sortzen duen zuzenean ikusi ahal izatea oso interesgarria da.\nBere lana sare sozial desberdinetan ikus dezakegu eta nola miretsi proiektu bakoitza istorio bakarra da maitasun, jaki eta irudimen handiko ukituekin.\nBere zenbait lanetan normalean ikusten dugu nola irakurtzeko zaletasuna islatzen du ateak birsortzeak liburuen ezagutza eta erabilera egiten zituen bere argazkietako elementu gisa. Bidaiaria eta sutsua naturak bidaiaren ideia modu surrealistan irudikatzea lortzen du eta toki berriak ikertu.\nArgazki proiektu askoren ondoren, denborarekin, askoz ere sona handiagoa lortu zuen sare sozialen bidez, horri esker lortu zuen Coca-Colaren argazki proiektu batean parte hartzea, proiektu honen ideia besterik ez zen beren munduak sortu baina Coca-Cola kontzeptua erabiliz. Espero bezala, mundu sinestezinak birsortu zituen.\nNahi baduzu argazki sortzailea eta estilo surrealista, Joel Robison da estilo honetako argazki proiektuak sortzerakoan izan behar duzun erreferentzia, bera da inspirazio handia argazkilarientzat eta, oro har, artistentzat.\nHaien sare sozial guztiak ikus ditzakezu:\nArtikuluaren bide osoa: Sormena linean » General » Artistak » Joel Robison eta bere argazki mundu surrealista magikoa


Dewi, 32 Urte, Malaga\nBenetan gustatuko litzaidake Venoten kremaz lehenago jakitea! Hainbeste ahalegin xahutu eta hainbeste denbora alferrik galdu. Eta Venotenek astebeteko erabileraren ostean lagundu zuen. Askoz errazagoa egin zitzaidan, eta orduan sintomak desagertu ziren. Benetan pozten naiz!\nYuliana, 34 Urte, Sevilla\nEz fidatu iragarki ozenetan. Begiratu Venoten, benetan iragarritako moduan funtzionatzen baitu. Zianosia, zain puztuak, gauez mina joan gabe itzuli ziren. Orain Venoten agintzen dut gurasoentzat.\nIntan, 30 Urte, Bilbo\nHankak oso egoera txarrean zeuden Venoten kremarekin zikintzen hasi nintzenean. Oso beldur nintzen egoera larriagotzeko, baina itxuraz konposizioan dena naturala izateak eta hain eraginkorra bihurtzeak. Alergirik edo narritadurarik ez, eta arintzea berehala etorri zen. Erabiltzen jarraitzen dut.\nKiki, 26 Urte, Almeria\nPena da emakumea gizartean hanka urdinekin eta zain bihurrituekin agertzea. Galtzerdi ilunek ere ez zituzten nire barizeak ezkutatzen. Minari buruz, oro har isiltzen naiz! Venoten izango ez balitz, dagoeneko zirujauarengana joango nintzateke, eta harekin batera zain osasuntsuak itzuli ahal izan nituen ebakuntza egin gabe.\nDinda, 27 Urte, Alacant\nIldo berreskuratzeko krema ona gomendatu nahiko nuke - Venoten. Harritu ninduen eta poztu egin ninduen. Ez nuen uste berrogeita hamar urteko emakume baten hankek hogeita hamar urteko gaztea ekarriko zutenik. Orain oinez, korrika eta beste edozein kirol ordaindu dezaket.


Gauerditik Israelek 180 gune bonbardatu ditu, eta 30 lagunetik gora hil - Mundua - Berria\nGauerditik Israelek 180 gune bonbardatu ditu, eta 30 lagunetik gora hil\nNazio Batuen Erakundeko Segurtasun Kontseiluak larrialdiko bilera egitekoa du. Mahmud Abbas PANeko presidenteak "genozidioa egitea" leporatu dio Israeli. Bitartean, Tel Aviv nazioartearen sostengua lortzeko ahaleginetan ari da. 100.000 herritar ingururi Gazatik "lehenbailehen" alde egiteko eskatu die.\nHegi babesgarria operazioaren hirugarren eguna da. Israelen erasoek ez dute etenik Gazan, eta hildakoen eta kaltetutako guneen kopurua gorantz doa. Leherketak entzun dira gauerdian, eta zibilen etxebizitzak, Hamasen eraikinak eta etxaldeak bonbardatu ditu Israelek, airez. Dagoeneko 30etik gora dira hildakoak, tartean familia oso bat.\nGauerditik 180 gune baino gehiago bonbardatu ditu. Israelek nabarmendu du bonbardatutako guneak milizien kokalekuak eta trebatzeko eremuak direla. Palestinako iturrien arabera, ordea, etxebizitzak eta kafetegiak ere suntsitu dituzte Israelgo hegazkinek.\nArmadaren arabera, eraikinez gain, "Hamaseko terrorista baten" kontrako erasoa egin du, eta Jihad Islamista taldeko hiru milizianoren aurka ere jo du. Hilaren 7tik Tel Avivek hil dituen palestinarren %70 zibilak dira, osasun zerbitzuek azaldu dutenez.\nErasoa "gogortu eta zabaltzeko" asmoa agertu zuen atzo Israelgo armadak. Mahmud Abbas PAN Palestinako Aginte Nazionaleko buruak "genozidioa" egitea leporatu dio Israeli. "Familia bateko kide guztiak hiltzea genozidioa da. Palestinar guztien aurkako gerra da hau; ez da soilik militanteen aurkakoa".\nNazio Batuen Segurtasun Kontseiluak premiazko bilera du gaur, gatazkaz hitz egiteko. Bien bitartean, Israelgo Gobernua babes bila ari da nazioartean. Benjamin Netanyahu lehen ministroa Ban Ki-moon Nazio Batuen Erakundeko idazkari nagusiarekin, Angela Merkel Alemaniako kantzilerrarekin eta John Kerry AEBetako Estatu idazkariarekin batzartu da, eta hurrengo egunetan ordezkari gehiagorekin biltzea espero du.\nBetselemek, giza eskubideen aldeko Israelgo elkarteak, gogorarazi du zibilen etxebizitzak bonbardatzeak "urratu" egiten dituela "nazioarteko giza eskubideak". Elkarteak dio etxebizitza horiek ez direla "bidezko helburu militarrak".\nEgiptok muga zabaldu du, Gazan zauritutakoak hartzeko\nLekukotza. Aitor Bikandi: "Zerengandik babestuko du zapalduta bizi den biztanleria bonbardatzeak?"\nNazioarteari babes eske, erasoaldia gelditzeko


Lantegi Batuak eta Bizkaiko LH ikastegi publikoak lankidetzan arituko dira prestakuntza eta enplegagarritasuna hobetzeko - Lantegi Batuak\nLantegi Batuak / Prentsa oharrak / Lantegi Batuak eta Bizkaiko LH ikastegi publikoak lankidetzan arituko dira prestakuntza eta enplegagarritasuna hobetzeko\nLantegi Batuakek eta Ikaslanek, lanbide heziketako ikastegi publikoen sareak, lankidetza-hitzarmena sinatu dute pertsonen prestakuntza eta enplegagarritasuna indartu eta hobetzeko.\nBesteak beste, txandakako prestakuntza dualaren sustapena barne hartzen da aipatutako akordioan, baita prestakuntza jarduera bateratuak eta urritasuna duten pertsonentzako praktika-kontratuetarako beka programa bat ere.\nLanbide heziketako langileei zuzenduta dagoen lanbide heziketa dualaren helburua da erdi-mailako edo goi-mailako ziklo bati dagokion titulua eskuratzeko aukerak erraztea; horretarako, ikaskuntza-prozesua prestakuntza zentroan eta Lantegi Batuaken garatuko da, elkarren osagarri gisa.\nHitzarmen honen bitartez, Lantegi Batuakek eta Ikaslan Bizkaiak konpromisoa hartzen dute gizarte erantzukizunean oinarritutako espazio eta lankidetza berriak sortzeko. Horrela, lan-merkatu barne-hartzaileago batera bidean hobetzen eta aurrera egiten laguntzea dute helburu, urritasuna duten pertsonen ikusgaitasun eta integrazioa sustatze aldera; betiere, genero ikuspegian oinarritutako ekintzak barne hartuta.\nLurralde historiko osoko 26 Lanbide Heziketako Ikastegi Publikok osatzen dute Ikaslan Bizkaia; kualifikazio handiko irakasleek eskaintzen dute prestakuntza, betiere, irakaskuntza moderno eta kalitatezkoa eskaintzeko helburuz, egungo lan-merkatuaren beharrizanei egokituta eta, aldi berean, ikasleen giza prestakuntzari ere arreta eskainita.\nIkaslan sareak ekintza eta proiektuak sustatu eta koordinatzen ditu, eta Ikastegiei eta Euskal Lanbide Heziketa Publikoari berari lagundu egiten die kudeaketa, prestakuntza, modernizazio eta berrikuntza arloetan aurrera egiten. Era berean, Ikastegien eta enpresa-sarearen arteko loturak sortzen ere laguntzen du.\nLantegi Batuak Gorabidek sortutako irabazi asmorik gabeko erakundea da, urritasuna duten pertsonentzako lan-aukerak sortzen diharduena. 23 zentrotan garatzen du bere jarduna, Bizkaian duen zerbitzu sare zabalaren bitartez; bertan, 3000 pertsonak baino gehiagok lan egiten dute, horietatik 2700etik gora urritasuna dutelarik.\nLantegi Batuakek 1000 bezero baino gehiago dauzka, eta industria zein zerbitzu arloetako soluzio gama zabala eskaintzen die; betiere, soluzio guztien kudeaketa pertsonengan, iraunkortasunean, teknologian, berrikuntzan, ekintzailetzan eta eragiketen bikaintasunean zentratutako balioetan oinarrituta, hala bezeroentzako zerbitzuei nola pertsonei laguntzeko zerbitzuei dagokienean. Orain arteko ibilbidean, erakundeak 5000 enplegu baino gehiago sortu ditu urritasuna duten pertsonentzat.


Adèr - Wikipedia, entziklopedia askea.\nAdèr (okzitanieraz Adèr, frantsesez eta ofizialki: Adé) Okzitaniako udalerri bat da. Administratiboki Frantziako Pirinio Garaiak departamenduan dago, Okzitania eskualdean. 2013an 731 biztanle zituen.\nJean-Marc BOYA (2014-2020)\n43° 08′ 02″ N, 0° 01′ 38″ W / 43.1339°N,0.0272°W / 43.1339; -0.0272Koordenatuak: 43° 08′ 02″ N, 0° 01′ 38″ W / 43.1339°N,0.0272°W / 43.1339; -0.0272\nLanne, Bartrès, Julos, Lurda, Ossun eta Averan\n2007an Adé udalerrian erroldatutako biztanleak 731 ziren. Familiak 291 ziren, horien artean 82 pertsona bakarrekoak ziren (39 bakarrik bizi ziren gizonak eta 43 bakarrik bizi ziren emakumeak), 81 seme-alabarik gabeko familiak ziren, 97 seme-alabak dituzten bikoteak ziren eta 31 seme-alabak dituzten guraso-bakarreko familiak ziren.\n2007an 337 etxebizitza zeuden, 297 familiaren etxebizitza nagusia ziren, 15 bigarren erresidentzia ziren eta 25 hutsik zeuden. 254 etxeak ziren eta 75 apartamentuak ziren. 297 etxebizitza nagusietatik 222 bere jabearen bizilekua ziren, 64 alokairuan okupaturik zeuden eta 12 doan lagata zeuden; 12 etxek gela bat zuten, 18 etxek bi zituzten, 26 etxek hiru zituzten, 77 etxek lau zituzten eta 165 etxek bost zituzten. 256 etxek euren parking plaza propioa zuten azpian. 124 etxetan ibilgailu bat zegoen eta 156 etxetan bat baino gehiago zituzten.\nAdé udalerriko biztanleria-piramidea 2009an .\n2007an lan egiteko adina zuten pertsonak 496 ziren, horien artean 340 aktiboak ziren eta 156 inaktiboak ziren. 340 pertsona aktiboetatik 314 lanean zeuden (168 gizon eta 146 emakume) eta 26 langabezian zeuden (10 gizon eta 16 emakume). 156 pertsona inaktiboetatik 56 erretiraturik zeuden, 36 ikasten zeuden eta 64 "bestelako inaktibo" gisa sailkaturik zeuden.\n2009an Adé udalerrian 297 unitate fiskal zeuden, 729 pertsonek osaturik. Pertsona bakoitzeko diru-sarrera fiskalaren mediana urteko 19.294 euro zen.\n2007an zeuden 40 komertzioetatik, 1 erauzte enpresa zen, 1 material elektrikoaren fabrikazioko enpresa zen, 5 bestelako produktu industrialen fabrikazioko enpresak ziren, 10 eraikuntza enpresak ziren, 6 ibilgailuen saltze eta konpontze enpresak ziren, 3 garraio enpresak ziren, 4 ostalaritza eta jatetxe enpresak ziren, 1 finantziazio enpresa zen, 5 zerbitzu enpresak ziren, 1 administrazio publikoko enpresa zen eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 8 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 igeltseroa, 3 zurginak, 2 iturginak eta 1 argiketaria.\n2009an zeuden 3 establezimendu komertzialetatik, 1 120 m2 baino gutxiagoko denda zen, 1 etxerako tresna denda zen eta 1 altzari denda zen.\n2000. urtean Adé udalerrian 23 nekazaritza-ustiategi zeuden, 70 hektarea erabiltzen.\nBartrès (2,2 km)\nLoubajac (4,3 km)\nBourréac (4,3 km)\nBarry (4,3 km)\nLourdes (4,4 km)\nPoueyferré (4,5 km)\nLézignan (4,7 km)\nParéac (4,7 km)\nBénac (4,8 km)\nLanne (4,8 km)\nOssun (5,2 km)\nOrincles (5,3 km)\nLayrisse (5,3 km)\nArcizac-ez-Angles (5,5 km)\nBarlest (5,5 km)\nLouey (5,8 km)\nEscoubès-Pouts (5,8 km)\nJarret (6,0 km)\nMultimedia: Adé (Hautes-Pyrénées)\nAzken aldaketa 31 abuztua 2020(e)an, 22:54(e)tan\nOrriaren azken aldaketa: 31 abuztua 2020, 22:54.


Eneko Goiak Auzo Plangintza egin du Donostia hobetzeko 225 proposamenekin - Gipuzko Buru Batzarra\nEAJ-PNVk Donostiako auzoak hobetzeko Plana egin du, eta bertan 225 ekintza zehatz proposatu ditu hiri osoan. Proposamena EAJ-PNVren maiatzaren 26ko udal hauteskundeetarako hauteskunde-programaren barruan dago, eta azken hilabeteetan hainbat hiritar eta elkarterekin egindako lan saioetan jasotako proposamenetan oinarrituta dago. Hortaz, planak auzo ezberdinetako hiritarrek proposatutako beharrak eta lehentasunak jasotzen ditu.\nPlanak, besteak beste, segidako ekimenak jasotzen ditu: Katalunia plaza estaltzea, Isabel II eta Gregorio Ordoñez kaleak oinezkoentzat egitea, Altza eta Larratxoren arteko bidegorria egitea, Heriz pasealekuan igogailuak egitea, edo Easoko Topo geltokiaren eremura Musika Kontserbatorioa eramatea.\nEAJ-PNVren Donostiako alkategai Eneko Goiak azpimarratu du, auzoek eta bertan dauden azpiegiturek duten garrantzia donostiarrei bizi-kalitatea eskaintzerako orduan, eta honako konpromisoa hartu du: “Auzo Plana egiteko konpromisoa, eta bertan diagnosia egitea erabaki egokiak hartu ahal izateko”.\nHorren harian, Goiak adierazi du, hiria egitea auzoak zaintzea dela: “Hori dela eta, ez dugu hurrengo legealdiaren hasierara itxoin nahi izan, eta azken hilabeteetan, egin daitezkeen hainbat proiektu identifikatu ditugu Donostiako auzo guztietan”.\nHortaz, alderdi jeltzaleak 225 ekintza identifikatu ditu modu orekatuan hiriko auzo guztietan, hain zuzen ere, auzo bakoitza hobetzeko abiapuntu diren ekintzak. Eta hau lehen diagnostiko bat da, hain zuzen ere, EAJ-PNVk partekatu nahi duen lehen diagnostikoa. Beraz, dokumentua irekita dago donostiarrek egin nahi dituzten proposamenak hartzeko.\nIdentifikatu diren proposamen eta proiektuak Euskara, Donostia Lagunkoia, Ingurumena eta Berdintasunaren arloetatik harago doaz. Izan ere, lau arlo horiek transbertsalak dira eta, beraz, hiriaren garapenerako politika guztiak egiterako orduan kontuan hartu beharrekoak.\nAieteko Osasun Zentro berria martxan jarri.\nAuzoko garapen demografikoaren eta beharren arabera, bigarren haurreskola egiteko aukera aztertu.\nAieteko bidegorria amaitu.\nMiramongo Parke Teknologikoan kirolgune bat sortzeko pausuak ahabideratu.\nAiete Pasealekuko jolastokiaren estalkia egin.\nMiramongo pasealekuan zebra bideak jartzea\nErrondogaineko espaloiak eraberritu eta garbitu\nPagolako sakanguneak gutxitu\nHegaztien pasealekutik kantxetara eta merkatal gunera iristeko bideziorra egin.\nPlanarekin eta bere garapenarekin konpromisoa berretsi, beti ere egingo dugun urrats bakoitza auzokideekin partekatuz.\nBretxako proiektua :\n◦ Osasun Zentroa eta Kirol ekipamenduak kokatu.\n◦ Azoka kale arrasean jarri eta baserritarrentzako gune berria egokitu.\n◦ Biltegiratze-plataforma, salgaien zamalanak eta azken milako banaketa- gunea jarri.\n◦ Plaza egokitu.\nEkipamendu plana bideratu, eta horretarako, espazioen banaketa berriro antolatu:\n◦ Gizarte Zerbitzugune berria jarri.\n◦ Adinekoentzako apartamenduak Kanpandegi kalean.\n◦ Haurtxokoa eta Gaztelekua.\n◦ Auzo-elkarterako espazioa egokitu.\n◦ Konstituzioa Plazako Udaletxe zaharraren eta liburutegiaren eraikinarentzako erabilera berriak abian jarri.\nOrixe Ikastola. Eraikina handitzean, erosotasun handiagoa lortzeaz gain, ikasleen kokapena berrantolatu.\nOrixe Zuloagako ingurua oinezkoentzat bihurtu eta jolas gunea jarri\nEuskara auzoko Plan Integralean txertatu, zehar-lerro gisa, auzoko jardueretan: merkataritzan, ostalaritzan zein aisialdiko edo kulturako ekitaldietan.\n“Portaviones” eraikinari garrantzia eman eta erabilera berriak abian jarri.\nKursaal-Bulevard bidegorria lekuz aldatu.\nMari kalean motoen aparkalekua kentzeko aukera aztertu.\nDonostiako Udaletxetik bultzatutako Ekialdeko Barrutiko Udal Batzordea sendotzen eta indartzen jarraitu, baita herritarren partaidetza ere, auzoaren garapen eta etorkizunean duen garrantziaz jabeturik.\nAltzako Kiroldegi berria egin.\nMerkear eremuan futbol zelaia eta kirolgune berria egin.\nHerreran, Arrobitxuloko parkean, txakurrentzako zonalde bat egokitu.\nLarratxo pasealekuaren eta Lauaizeta kalearen arteko zeharkako igogailua amaitu.\nAltza - Eskalantegi zeharkako igogailua egin.\nJolastokietako hirigintza-garapena bultzatu.\nEraikuntzaren institutuan kokatu gazteentzako etxebizitza-eskaintza.\nAuditz Akularren berrazterketa egin HAPO-PGOU berriaren baitan.\nJolastokietako haur-eskola eraiki.\nHarri Berri ikastolako patioa estali.\nCasa Nao zahar etxeko irisgarritasuna bideratu.\nTxingurriko errekaren uraren kalitatea hobetu.\nHerrera pasealekuko ur zikinen sarea berritu.\nAdif-ekin elkarlanean Herrerako geltokiaren irisgarritasuna bermatu.\nAltza-Pasaia tren-lotura bultzatu eta EuskoTrenekin konponbidea landu.\nOletan irisgarritasuna hobetu, trenbidearen azpiko pasabidea (puntu beltza) egokitu.\nAltza - Larratxoko bidegorria egin.\nDbizi zerbitzua auzora eraman.\nJolastokieta II. faseko urbanizazioko baldintzetan igogailua egin.\nTxingurri pasealekua eta Luis Gonzaga plazaren arteko tunela argiztatu.\nHerrera 68 pasealekuan errotonda eta semaforo bidez trafikoa moteldu.\nHerreran, Peruene Berri eta Arrobitxulo tarteko kirol gunea osatu.\nRoteta ingurua hobetu, espaloia zabalduz, eskailerak kenduz, barandilla jarriz.\nAltza gainan Giza eskubideak Oroitzapenak.\nAltza –Herrera-Bidebietan. Emakumeen irudi historikoa errekuperatu. Emakume garbitzaileak, emakume pilotariak, Kontadores Fabrikako emakumeak.\nAltzan, Casares Kultur etxeko haurren parkea hobetu.\nTxakurrentzat parke itxia egin\nRotetan basketeko kantxak berritu, minibasket kantxak jarriaz.\nAtzako herri-bideen inbentarioa egin, Lau Haizetako Plana osatzeko.\nAltzako frontoia hobetu, aldagela berriak eta hezetasun tratamendua eginez\nDonostia Lagunkoia hiri programaren bidez lanean jarraitu, komunitatea indartzeko helburuz.\nMorlansen ekipamendu dotazionalak kokatu.\nArbaiz Enea, hiriarentzat eta Morlans auzoarentzat basoa\nIsabel ll, Felipe lV eta Gregorio Ordoñez kaleak oinezkoentzat egokitu.\nAntxo Jakituna ibilbidean lorategiak kendu.\nEasoko trenbide- gunea berrereskuratu.\nEaso plazan, Amara Zaharra eta Amara Berri arteko lotura hobetu\nGobernu Zibileko eraikina ekipamendu-instalazio bihurtu.\nGure Egunsentia Zahar etxeko jardueretarako gelak egin Gobernu zibileko eraikinean.\nFerrerias ikastetxean Musika eta Dantza Eskolako eskaintza zabaldu.\nAnoetako Kirol-hiria berrantolatu, Estadio txikia birmoldatu, Belodromoa berritu, Atano III Frontoia eta Gasca kiroldegia berritu.\nErnest Lluch Kultur etxearen, Haurtxokoaren eta Gaztelekuaren instalazio berriak abian jarri.\nAuzoko plaza bat estali.\nAmarako urbide nagusiak (Karlos l, J.M. Salaberria, Corsarios Vascos, Pescadores de Terranova, Irun plaza, Eustasio Amilibia, Madrid ibilbidea Pio Xll. Plaza eta Bizkaia pasealekua ) berritu.\nIkasketa plaza konpondu\nHaurreskola berria egin Loiolako Erriberetan.\nTrenen aldageltokia (Renfe – ETS) Loiolako Erriberetan egin eta autobusentzat aldageltokia egiteko aprobetxatu\nUrumea ibaia Auzoko ekintzetara hurbildu, Kirol ekintzetara batez ere.\nAmara Berri-Morlans ikastolako patioa berriro antolatu berdintasun ikuspegia kontuan hartuz.\nJose Mª Salaberria kaleko eta Sagrada Familia inguruko argiztapena hobetu.\nUrumea pasealekuan ping pong mahaiak jarri\nHospitaleko saihesbidearen sar-bidean babes-hesiak jarri.\nZorroagako pasealekuan zebra-bidea jarri, radarraren inguruan.\nLoiolako Erriberetan zarataren aurkako pantailak jarri.\nInfernu eremua biziberritu eta etxe berriak eraiki\nIllara eremuan etxebizitza berriak eraiki.\nGazteentzako apartamentuak egin Añarbeko lur zoruan\nGizarte zerbitzu gune berria egin.\nLa Sirena aterpetxeko lokalak berritu.\nLugaritz Kultur etxean berritze lanak egin.\nLugaritzen Gaztelekua eta Haurtxokoa jarri.\nMusika eta Dantza Eskola Txalupagillenen kokatu .\nAntigua /Mirakontxa/San Martin /Mirakruz bidegorria egin.\nHeriz pasealekuko igogailuko 4 zatiak egin\nHaizearen Orraziaren birgaitze integrala\nHaizearen Orrazia Gizateriaren Ondarea izendatzeko lanak aurrera eraman.\nGantxegi Bidea konpondu eta eratu.\nOndarreta hondartzako kabinak konpondu.\nZumalakarregiren hiribidean hoditeria konpondu.\nChillida pasealekua oinezkoen gune bihurtu\nSert Plazaren inguruko plazetako bat egokitu umeak josta daitezen\nZubimusu parkeko lokalak auzokokideentzat erabilgarri bihurtu\nErregezainen kalean hobetze lanak egin\nOndarreta pasealekuko zebra-bidea eta argiztapena hobetu\nMusika eta Dantza Eskolako eskaintza zabaldu Amassorrain ikastolan (2019-2020 ikasturtea).\nCementos Rezola Museoarekin elkarlan hitzarmena sinatu.\nBulebarizazioaren 2. Fasea egin\nZahar etxea kokatzeko tokia aztertu eta zahar etxe berria egiteko lanean hasi.\nKirol Entrenamenduak Euskaraz Sustatzeko (KEES) metodologia bultzatzen jarraitu bertako Kultur eta Kirol Elkartean, eta, oro har, euskararen aldeko gainerako ekimenetan ere elkarlanean jardun.\nChillida Lekura iristeko oinezko eta bizikletentzako aukera bideratu Foru Aldundiarekin batera. (Añorga Errekalde)\nAñorga txikin, bidegorri eta Antiguo-Añorgako oinezko bide eta haurren parkeko bidezidorra hobetu.\nAñorga txikiko haurren parkea eta ondoko gunea hobetu.\nKoloreetako zakarrontziak jarri hondakinak bereizteko\nZuhaitzen azterketa eta kimaketa orokorra egin\nPing pong mahaiak jarri.\nDonostiako Udalak bultzatutako Ekialdeko Barrutiko Udal Batzordeak sendotzen eta indartzen jarraituko dugu, herritarren partaidetzak, auzoaren garapen eta etorkizunean duen garrantziaz jabeturik.\nBidebietako kiroldegiko instalazioa hobetu.\nGomistegi parkeaosatu, Pasaiarekin batera.\nBidebieta eta Gomistegi arteko bidegorria egin.\nKultura ekipamenduren bat jartzea aztertuko dugu Kontadores eraikinean.\nZumardia pasealekuko Aterpezahar etxean irisgarritasun arazoak konpondu.\nGuarda Plata zahar etxea hobetu.\nEmakumeen irudi historikoa errekuperatu. Kontadores Fabrikako emakumeena.\nLkaleak egitasmoa sendotu eta garatu.\nAuzokideekin entzute aktibo proiektua landu\nGI20 rako sarrera berria egin Marrutxipin, auzora errazago iristeko.\nAldakoenean birgaitze lanak eta etxebizitza berriak egin.\nMundaiz eremuanbirgaitze lanak eta etxebizitza berriak egin, irisgarritasuna bermatuz\nIztuetako biaduktoa kendu eta eremua berrantolatu.\nLuis Martin Santos plazako estalkia hobetu.\nSaneamendu sistema berritzen jarraitu.\nMatigotxotegiko zelaian berritze lanak egin.\nPolloe hilerrian Errautsen lorategia eratu eta hileta zibilak egiteko gunea egokitu.\nAHT geltokiaren eraikuntza eta urbanizazioa burutu – Tabakalera plaza eraikiz.\nKristina Enea parkeko biodibertsitatea handitu.\nOsasun zentroaren ondoan haurren parkea jarri\nAmetzagaina goikaldean, ikastola parean, semáforo botoiduna jarri..\nTxakurrentzako parke bat egiteko aukera aztertu.\nZigarrogile emakumeen eskultura jarri zigarrogile emakumeen plazan.\nERDIALDEA ETA AMARA ZAHARRA\nEason berreskuratuko den trenbide gunean:\n◦ Easo plaza, Amara Zaharra eta Amara Berri arteko lotura hobetu\n◦ Hirian gune honetan zentralitate berri bat sortu\n◦ Musika Kontserbatorioa Easoko Topo geltokiaren eremura eraman\n◦ Etxebizitza berriak eraiki\nSan Bartolomeko bainu-etxea berritu.\n◦ Udal info gune berria kokatu.\n◦ Udal ekipamendu berriak kokatu.\nKontxako bidegorria berritu.\nKontxako baranda guztiz berritu\nAntigua /Mirakontxa/San Martin /Mirakruz bidegorria burutu.\nAmara Zaharrean ekipamendu dotazionalak egin.\nArrasate 41 kaleko pisu tutelatuak abian jarri.\nJatorrazahar etxea berritu.\nGaribai kalea oinezkoen gune bihurtu\nArtzai Onaren kanpandorrea bisitagarri egin\nLarramendi kalea oinezkoen gune bihurtu\nBellas Artes eraikinaren auzia bideratu\nErdialdezahar elkartea eraberritu\nAmara Berriko eskolaren patioa berritu\nGROS, ULIA, ATEGORRIETA\nSagues eremuaren berrikuntza garapen integrala bultzatzeko, nazioarteko lehiaketa antolatu, hiria, mendia eta itsasoaren lotura lortu, begiratokia eta hiriko erabilpenerako gunea sortu.\nMarrutxipiko GI20 rako sarrera-irteera berria egin, auzoko mugikortasuna hobetzeko.\nHaurreskola berria egin.\nGroseko zahar-etxea lekuz aldatu, zahar etxe berri bat egin.\nManteon alojamendu dotazionalak egin.\nKataluniako Plazan gune estalia sortu.\nUliako mintegiak: Aranzadiren egoitza bertan kokatu, mintegiak birgaituz eta dagokien balioa emanez.\nUliako tren bidea ezagutaraztera eman.\nUliako bideen seinaleztapenak jarri.\nAuzoko argiteria hobetu.\nTxofreko aparkalekuan konpontze lanak egin.\nTxofreko plaza eraberritu.\nTopoaren saihesbidearen lanen ondorioz geltokia egin.\nInfernuko zonaldea birgaitu eta urbanizazio berriak burutu\nIllarran etxe berriak egin.\nIbaetako ubidea leheneratu.\nBerioko espaloiak hobetu .\nSaihesbidean espaloiak egin.\nEskola zaharrean erabilera definitzeko prozesua egin auzokideekin batera\nIgeldoko lur publikoak kudeatzeko plana bideratu (erretako guneko eremua definitu eta bertakoei animaliak zabaltzeko eskaintza egin, bide batez lur eta eremu hauek txukun edukitzeko).\nItxasaurreko fatxada txukundu eta margotu. Kultur etxea.\nTokiko Entitate Txikia bultzatu\nDonostiako Udalak bultzatutako Ekialdeko Barrutiko Udal Batzordea sendotzen eta indartzen jarraitu.\nAuzoko euskara batzordeak eta Donostiako Udalak, elkarlanean, euskaraz bizitzea sustatzeko proposatzen dituzten egitasmoak bultzatzen jarraitu.\nGI20ko sarrera berria egin, Marrutxipiko lotunea, auzoan trafiko fluxua eta mugikortasuna hobetuko duena.\nMartx Up! Programaren baitanSorleku parkea egin, Dbus ondoko lur zatia haurrentzako erabilgarri izateko.\nIntxaurrondo hegoko zahar etxe berria egin.\nGizarte zerbitzu zentroa egin.\nIntxaurrondoko ikastolako jolastokia estali.\nZarategi pasealekuan petankan aritzeko gunea estali.\nSuhiltzaile en eraikineko eremuan urak jasotzeko sarea berritu\nPilar klinikan etxebizitza berriak egin.\nArrobitxulo parkean txakurrentzako zonaldea egokitu.\nOsasun Zentroa hobetzeko eta handitzeko Osakidetzarekin elkarlana bultzatu.\nEmakumeen irudi historikoa berreskuratu.\nTxaparrene parkea ixteko hesia.\nSagasti Eder edo Intxaurrondoko gizarte etxean ping pong mahaiak jarri.\nDbuseko kotxeren handitzea garatu\nLOIOLA, TXOMINENEA, MARTUTENE\nUrumeako eremu honen garapena sustatu. Horretarako egun, Kuartelak eta Kartzela lekuz aldatzea dira eskuartean ditugun bi gai nagusiak, hiria eraikitzen jarraitu ahal izateko. Horiek Lekuz aldatzea eta Hirirako berreskuratzea defendatuko eta landuko dugu erakunde guztietan.\nLoiolako Lorategi Hiria birgaitu\nTxominenea ll burutu.\nAntzieta, Sarrueta eta Trinkete eremuak urbanizatu.\nAntondegiko eremua berraztertu eta bertan Surf poloa kokatu\nUrumea ibaiaren bideratze lanen ll. fasea egin.\nEgin berri den Ibai parkea balorean jarri.\nMahaiak eta erretegiak jarri Martutenen, Goizueta kale inguruan..\nZubien berrikuntzak egiten jarraitu, orain: Astiñene eta Espartxo.\nTxominenean haurreskola jarri.\nTxominenean Gizarte Zerbitzu gune berri bat jartzea aztertu.\nKultura ekipamendu berria definitu eta abian jarri.\nMartuteneko futbol zelaia berritu.\nLoiolako ibilbidearen bulebarizazioa.\n27 Poligonoaren bukaeran Urumeako saihesbideko sarrera-irteera zuzena egin.\nMartuteneko biribilguneak bi altuera izateko proiektua bultzatu.\nRenfe-ko Martutene eta Loiolako geralekuak berritzea eta maila bereko pasabideak kendu.\nADIF-ekin elkarlana bultzatu Renferen geltokia Apostolutza kale ingurutik Martuteneko El PilarPasarelarantz eramateko.\nPatxillardegin markesina jarri.\nLoiolan komun publikoa jarri.\nOkendotegi bidean txalupentzako portua jarri\nZubietako Herri Batzarra erakundearekin hitzarmena garatu eta sendotu, laguntza teknikoa eskainiz eta funtzionamendu hobeari lagunduz.\nEskusaitzeta poligonoaren -Gipuzkoako poligono industrialik handiena da- ll. fasea burutu. Energia berriztagarri eta eraginkortasunaren alorrak lantzen dituzten enpresak erakartzeko lan espezifikoa egin.\nMubil elektromugikortasun gunea (2023) profitatuz alor honetako industria berrizaleak poligono honetara erakarri.\nHockey zelaia egin Hipodromoaren ondoan.\nZubieta eta Usurbilen arteko oinezkoentzako ibilbidea egin Usurbilgo Udalarekin elkarlanean\nAuzo ekipamendua lortzeko aurrerapausoak eman.\nFrontoiko markadore elektronikoa konpondu.


Badok | “Hasierako motibazio berak ditut, formalki aldatu arren”\n“Hasierako motibazio berak ditut, formalki aldatu arren”\nRuper Ordorikak udazkenean argitaratuko du iaz zuzenean grabaturiko diskoa. (Gorka Rubio / Foku)\nEz dakit… Egun batetik bestera erabaki nuen bakarkako diskoa egingo nuela, eta disko hori gehiago lotzen dut duela bizpahiru urte hasitako bakarkako bidearekin. Eskarmentu horrekin erabaki nuen diskoa grabatzea. Eta zuzenekoari dagokionez, hirugarrena izango da hau. Aurreko biek balio izan didate aurrera egiteko. Taldea aldatzeko edo erabaki inportanteak hartzeko. Baina kasu honetan ez dakit… Sentitzen nuen bazirela kantu batzuk beste era batera egiten genituenak taldean, eta aukera zen hori erakusteko.\nMomentuz ez daukat halako asmorik. Orain bakarka ari naiz. Eta taldearekin ere baditut kontzertu handi batzuk… Aurten ez dut erabaki handirik hartuko.\nHamar t’erdietan  Gaur-en  osagarria zen, kantu zerrenda erabat ezberdina baitzen. Lan berriarekin nola jokatuko duzu?\nAhal bezala ibiltzen gara. Esaterako, bakarkako diskoa hor ibili da bueltaka urte batzuk, baina une batean erabaki egin nuen egitea. Eta gauza bera gertatzen da beste askotan ere. Baditut ideia batzuk hurbil, baina etorri bezala aritzen naiz… Ez dut izaten oso urrutirako asmorik. Gehiago aritzea eta gehiago ikastea, hori da nire nahia. Ibiltzearen ondorio dira diskoak, ez ibiltzearen arrazoia.\nNire kantuak jotzea ez da atzera begiratzea. Azken batean, taldean jotzea ez da Ruper gehi musikari batzuk eta konponketa batzuk, baizik eta beste soinu bat, beste esparru bat. Bakarka ere berdin. Kantuak aldatzen ditut, uzten ditut ez ditudalako sentitzen nahi bezala… Aldiro hartzen dut kantu bat, kantatzen dut, ikusten badut ez dela ondo gauzatzen, pentsatzen dut zergatik den… Kantuak errebisatzea normala iruditzen zait. Nik egiten dudana hori da.\n“Ez dut izaten oso urrutirako asmorik. Gehiago aritzea eta gehiago ikastea, hori da nire nahia. Ibiltzearen ondorio dira diskoak, ez ibiltzearen arrazoia”\nArgazki zaharrak begiratzen ez ditudan bezala. Ez dut joera hori. Asko dira diskoak, eta badakit bakoitzera iristeko nondik pasatu behar izan nuen edo zer lan egin behar izan genituen. Baina dena iruditzen zait aldagarri; dena egin genezakeen beste era batera. Hor daude diskoak, eta gure eginahal guztiak daude jasota lan horietan. Baita gure grinak ere. Baina begira, zuzeneko diskoek betetzen dute lan hori. Kantuak eramaten dituzte beste norabait, bat-batekotasunarekin eta zuzenekoen baldintzekin. Zuzenean galtzen duzu ñabardura, baina gauza izanez gero horko energiaren puska bat transmititzeko… Horrek balio handia du. Eta bada modu bat kantu batzuk seinalatzeko, beti direlako oharkabean pasatzen direnak. Beste batzuk zuzenean ez dira ondo gauzatzen, eta beste batzuek, berriz, gora egiten dute, gehienetan jendeari esker. Inoiz ez dakizu zein kantu gailenduko den. Dabilen harria egin genuenean, ez zuen jende askok esango “Martin Larralde” izango zenik orain dena. Edo “Zaindu maite duzun hori”…\n“Zenbat eta musikari handiagoa izan, orduan eta gutxiago sentitzen du erakutsi beharra. Beti kantuaren alde egiten du”\nUste dut garbiago dudala zer nahi ez dudan, baina bai… Adibidez, Guria ostatuan-en  dena kontrabaxuarekin grabatu nahi nuen, eta horrek izugarri markatzen du disko osoa, gela batean grabatzean interakzio jakin bat eskatzen duelako. Memoriaren mapan , berriz, bakarrik grabatu nuen, eta gero musikarien lana gainean sartu genuen… Esango nuke disko guztiak egin ditudala modu ezberdinean, eta hori bera ere bada bilaketa bat. Nire kasuan etengabea da bilaketa. Orain… esatea bukaera garbi daukadala… hori ezin daiteke egin. Azken batean, badago arlo tekniko bat asko baldintzatzen duena. Hori ez duzu sekula guztiz kontrolatzen, eta hori orain inoiz baino gutxiago, gaudelako sekulako aldaketen garaian. Eta horrek musikari erabat eragiten dio. Estandarizatu du errorea, eta gaur egun oso zaila da forma aldetik disko txarra izango den bat aurkitzea. Badaudelako akatsak zuzentzeko hamaika modu. Ni saiatzen naiz zintan grabatzen, maite dudalako, baina gero hori manipulatzeko aukera izatea ederra da oso. Beldurra galtzen diozu estudioari. Baina grabatzen duzunean zinta batekin, badakizu hor dagoela hil ala bizikoa. Ez dituzu jotzen lau konpas, eta gero horiek biderkatu edo horiei itzulia eman; jotzen duzu une bat harrapatzeko.\nBenek eraldatu egin zuen nire soinua So ik’so  eta Dabilen harria diskoetan. Haizea garizumakoa  dugu azken diskoa elkarrekin, baina gero New Yorken kontzertu bat eman genuen elkarrekin biok. Eta orain pentsatzen dut inoiz egiten badut disko bat berarekin, behar duela biona izan. Zeren eta nire kantuek eskatzen ziotena eman zien jada Benek. Ez dut baztertzen disko hori egitea bion artean. Kasu horretan, erabaki musikala bere esku utziko nuke; kantuak solte utzita.\nGure langintza honek kemen handia eskatzen du, eta musikariak behar du sinetsi egiten duen horretan. Baina musikariaren mundu erreala oso babesgabea da, eta ez dirudi etorkizun errazeko langintza denik. Ez Euskal Herrian, ez beste inon. Gehiago esango dut: uste dut euskaldun jendeak betidanik izan duela zaletasun handi bat musikarekiko. Kantuak oraindik biltzen du erritual ikaragarri bat, zer esanik ez hizkuntza ezbaian dagoen lekuetan. Iparralde osoan, adibidez. Kantua da, ia-ia, euskarri bat. Ikusten ahal dituzu Miarritze rugby taldeko jarraitzaileak “Txoria txori” kantatzen deus ulertu gabe. Baina diskoen industria suntsitua dago, eta ahal bezala ari gara. Zentzu horretan. gure eginkizuna ez da aldatu. Hasieran bezala, duintasunez lan egiteko gogoz gaude. Entzuleak diren bitartean, segituko dugu.\nSo’ ik so’ diskotik hasi eta gaur egun arte, bizpahiru urtetik behin argitaratu duzu kantu berriz osatutako diskoren bat. Guria ostatuan 2016an kaleratu zenuela kontuan izanda, aurten disko berri bat egokitzen zaizu…\n[Barrez] Baliteke hala izatea bai… Badut asmo bat zaila dena gauzatzeko, baina ezin dezaket oraindik aipatu. Baditut kantu berri batzuk, baina ez dut garbi ikusten nola egin behar dudan. Horretan nabil. Eta, aldi berean, Guria ostatuan eta gero pentsatu nuen: noiz arte aritu naiteke bide honetan? Badakizu, denok dauzkagu mesanotxeak liburuz beteak, eta batzuetan badut sentsazio bat, ea gure diskoak ez diren bilakatuko mesanotxeko liburu horiek bezala, biharko uzten ditugunak. Eta, tartean behin, sentitzen duzu ganbara bete behar duzula, eta denbora hartu behar duzula horretarako: irakurtzeko, musika entzuteko. Aurrera egiteko. Saiatuko naiz aurten zerbait grabatzen, baina oraindik argitaratzeko asmorik gabe.\nETIKETAK:Andy TomassiArkaitz MinerBen MonderDavid SolerHasier OleagaKenny WollesenLutxo NeiraRuper Ordorika


Izarren kaiola (Star cage), 1950 | Guggenheim Bilbao Museoa\n“Eskultura zergatik egiten dudan galdetzen badidazu, erantzungo dizut nire bizimodua dela; nire oreka eta existitzeko daukadan justifikazioa.” David Smith, 1947–521 \nBigarren mailako hezkuntza amaitu ostean, 19 urte zituela, David Smith-ek (Decatur, Indiana, AEB, 1906–Bennington, Vermont, AEB, 1965) auto-fabrika batean egiten zuen lan; bertan ikasi zuen soldatzaile eta errematxatzaile ofizioa, eta forja-lanerako baliatzen ziren tresnak erabiltzen esperientzia hartu zuen. Hala ere, bere pasiorik handiena artea zenez, 1926an New Yorkera joan zen bizitzera, hango Art Student League arte-eskolan ikasteko. Bertan, irakasleen adorearekin, bere lanetan hiru dimentsioko materialak sartzen hasi zen, eta horrela, collageak eta erliebedun obrak sortu zituen. Bere lanetan txertatzen zituen elementu horiek gero eta handiagoak ziren, harik eta, mihiseak oinarri huts bihurtu eta bere pinturak eskultura bihurtu ziren arte.\n1929 inguruan, Smith txundituta geratu zen Cahiers d’art aldizkarian Pablo Picassoren burdinazko eskulturen hainbat kopia ikusi ostean. Momentu horretan errotik aldatzen da bere lana: eskultura masa nagusi baten inguruan moldatu eta zizelkatu behar zelako ideia tradizionala alde batera utzi zuen, topatutako elementuak erabiltzen hasteko, Picassoren antzera. Modu horretan, lerro eta plano desberdinez osatutako sareak sortu zituen, eta bere eskulturen muinean espazio hutsak eratzen zituen. Smithek, sopleteaz gain, sutegia eta ingudea baliatzen zituen metal soldatuarekin eta aurkitutako materialekin bere eraikuntzak egiteko; horrela, ziur asko AEBn soldadura erabiliz egin ziren metalezko lehenengo eskulturak gauzatu zituen. Artistak metala baliatzen zuen bai bere lan figuratiboan, bai abstraktuan ere; aurrerakuntza eta industrializazioa ordezkatzen duen elementua zen material hori Smithentzat. Espresionismo Abstraktuak batez ere pinturan eragin zuelako ustea zabalduta egon arren, zenbait eskultoreren lanek ere aurre egin zieten eskulturaren konbentzio tradizionalei, eta, horrenbestez, kategoria honetan sar daitezke. Smith da eskultore urri horietako bat.\n1950eko apirilean, Smithek Guggenheim Fundazioaren beka bat jaso zuen, irakaskuntzatik eta bigarren mailako lanetatik libre uzten zuena; gainera, laguntzak eskala handiko lanak egiteko materiala erosteko aukera eman zion, eta horrek aro oso emankor baten hasiera markatu zuen. Urte hartan bertan egin zuen Izarren kaiola eskultura: inolako esfortzurik gabe datzan forma organiko arinaren eta lana egiteko baliatutako industria-material zurrunaren (altzairuaren) arteko kontraste nabarmena gailentzen da. Bere lanak “espazioan eraikitako marrazkiak” izan zitezen nahi zuen Smithek. Izarren kaiola eskulturan bidimentsiokotasun hirudimentsiokotasunaren arteko mugak lausotu egiten dira. Manipulatutako altzairu-hagaxkek lerroak osatzen dituzte espazioan, angelu dinamiko eta hozkekin, elkarguneetan. Elkarri lotutako hagaxkak plano bertikal eta horizontalean jarrita daude; espazioa aktibatu egiten dute eta ikuslea obran barna begiratzera daramate, espazio hutsa lanaren zati bihurtuz.\nBere eskultura elementu aktibo gisa hauteman zedin nahi zuen Smithek: espazio aldakor bat, beti mutatzen dagoena, ikusleak sortutako artelana; hura inguratu, hartan barna eta haren ingurura begiratu eta espazio-harreman negatibo eta positiboak sortzen dituen ikusleak, alegia. Lanak ez gaitu aurrez aurreko ikuspegi nagusi eta bakar batera gonbidatzen; aitzitik, aukera-sorta aldakor bat eskaintzen digu, eta lana hainbat angelutatik begiratzea posible egiten, ikusleak begiratzen duen artean handituz eta txikituz/handitzen eta txikitzen doala. Izarren kaiola lanak lerro- eta plano-joko bat sortzen du, izar-konstelazio bat iradokitzen duena, molekula edo astro-gorputz gisa ulertu litezkeen elementu-pilaketa misteriotsuz osatutako modelo abstraktu bat. Bere lanean, Smithek izar-konfigurazioen konplexutasuna islatzen du; gaueko ortzian plano batean jarrita daudela dirudi. Kosmosa inspirazio iturritzat hartuta, konstelazio txundigarri horiek hobekien harrapatzeko aukera ematen dioten material eta metodoa hautatu zuen artistak.\nBegiratu Izarren kaiola eskultura. Zer ikusten duzu? Zein termino baliatuko zenituzke hori deskribatzeko? Nolakoa du forma? Zer da lan honetatik atentzioa ematen dizun lehen gauza?\nIzarren kaiola altzairu margotu eta orraztuarekin egin zuen Smithek. Zerekin lotzen duzu altzairua? Zein ezaugarri ditu material horrek? Zein ezaugarri iradokitzen dizkizu? Zein teknika uste duzu baliatu zituela artelana eraikitzeko? Azaldu itzazu artistak jarraitutako pausuak. Zergatik uste duzu erabaki zuela eskulturaren atal bat margotzea?\nSmithentzat altzairuak aurrerakuntza eta industrializazioa esan nahi zuen. Zergatik uste duzu aukeratu zuela material hori? Zer uste duzu transmititu nahi zuela lan honekin? Bere artelanak zizelkatu edo landu ordez, hainbat pieza soldatzen zituen Smithek, garai hartako hiru dimentsioko artearen konbentzioei muzin eginda. Zein abantaila eta desabantaila aurkitzen diozu bere lan egiteko moduari?\nSmithek altzairu soldatuarekin egiten zuen lan bere hitzetan “espazioan eraikitako marrazkiak” zirenak sortzeko. Zein da, zure ustez, marrazkiaren eta eskulturaren arteko harremana? Bere lanekin Smithek espazioa marraztea lortzen duela uste duzu? Nola?\nLanaren izenburuan inspiratuta, marraztu ezazu DIN-A4 batean zure Izarren kaiola propioa. Saia zaitez lerro soilekin bakarrik marrazki bat sortzen, jarri arreta berezia zure lanari eman nahi diozun oreka, forma eta adierazkortasunean. Ez du zertan marrazki figuratiboa izan, zure imajinazioa aske utzi dezakezu.\nSortu zure marrazkia espazioan\nMarrazkia funtsezkoa da Smithen jardunean. Haren eskulturetako askok estudioaren lurrean klarionaz egindako marrazkietan izan zuten jatorria; lur hartan bertan barreiatzen zituen Smithek metalezko elementuak soldatu aurretik.\nZure Izarren kaiola oinarritzat hartuta, zabaldu eta batu pipa garbitzeko alanbreak lerroan gainean, egitura itxi bat osatu arte. Altxatu itzazu alanbreak paperatik eta behatu ezazu emaitza. Nahi baduzu, gehitu lerro berriak edo aldatu aurretik ezarritakoak. Gainera, zure lanarekin amaitzeko, objektu txikiak edo aurkitu dituzun materialak itsatsi ditzakezu. Bilatu ezazu oinarri bat zure eskultura muntatzeko.\nBehatu eta alderatu\nEspresionismo Abstraktua pinturarekin lotu ohi da, baina fenomeno horrek hainbat eskultore ere barne hartzen ditu, haien lanak aurre egin baitzion eskultura-praktikaren konbentzio tradizionalari. David Smith da talde horretako kidetzat jotzen den eskultore urrietako bat. Ikertu itzazu garai hartako beste eskultore batzuk eta alderatu Smithekin. Zeintzuk dira horien artean dauden antzekotasun eta desberdintasunak? Zer antzekotasun eta zer desberdintasun dituzte mugimenduko margolarien artean? Egin ezazu alderaketa-koadro bat taldean eta aurkeztu ezazu klasean.\nEspresionismo Abstraktua: Bigarren Mundu Gerra amaitu ostean AEBn sortu zen arte-fenomenoa izan zen. Korronte horren parte ziren autoreen lanek emozioaren bat-bateko adierazpena islatzen dute, errealitate fisikoa irudikatu edo hari erreferentzia zuzenik egin gabe.


Harribitxi biribilen maisua — Gaztezulo\nHarribitxi biribilen maisua\nHarribitxi biribilen maisua https://www.gaztezulo.eus/albisteak/harribitxi-biribilen-maisua https://www.gaztezulo.eus/albisteak/harribitxi-biribilen-maisua/@@download/image/mundu_bolaimg_2_1417779834.jpg\nTESTUA eta argazkiak: Dabi Piedra\nMunduko bolak edo globoak eskuz eta zehaztasun zientifikoz egiten ditu Peter Bellerby ingelesak. Antzinako teknikak aztertu eta prozesuko pauso guztiak bere kabuz ikasi behar izan ditu, beste inork ez baitu eskuz globorik egiten.\nPeter Bellerby kasualitatez hasi zen abentura honetan. Kontatu digunez, aitarentzat opari berezi bat nahi zuen, eta munduko bola bat ideia originala iruditu zitzaion. "Sorpresa galanta hartu nuen zorroztasun handiz egindako globorik egiten ez zela jakin nuenean, baina nik banekien erabat zehatza izan ezean, aitak ez zuela gustuko izango", esan digu. Hala, bere kabuz, bi bola egiten hasi zen, bat aitarentzat eta bestea berarentzat. Pixkanaka, enkargu batzuk jasotzen hasi zen eta, konturatu orduko, enpresa martxan zuen, Bellerby&Co; izen ponposo eta guzti.\nLondres iparraldeko auzo jendetsu eta bizi batean, autoen piezak aldatzeko tailer baten atzean erdi-ezkutuan, Peter Bellerby eta bere laguntzaileak jo eta ke ari dira munduko bolen pieza guztiak tentu handiz egiten. Egia esan, kanpotik ikusita, tailer horretan goi mailako produktu esklusiboak egiten direnik ez luke inork esango. Baina, behin barrura sartuta, berehala ikusi ditugu hainbat munduko bola, harribitxi biribilak bailiran, bezerorik finenek noiz jasoko zain. Izan ere, Bellerbyren globoak artisau lana dira eta, era berean, geograforik jakintsuena asetzeko moduko zehaztasuna dute. Globorik sinpleenak egiteko, astebeteko lana behar dute tailerrean. Orain arte egin duten konplexuenak urte bi eta erdiko lana eman zien.\nPeter Bellerbyren lantaldea etengabe hazten ari da. Dozena erdi laguntzailetik gora ditu tailerrean: batzuk globoei forma ematen diete, beste batzuk egurra landu, eta globoak eskuz margotzen dituzten artistak ere badituzte. Lantalde gaztea da eta elkarrengandik ikasten dute. Azken finean, teknika horiek ez dira inon irakasten. "XVI. eta XVII. mendeetako kartografoek ederki ikasi zuten globoak egiten, baina gero galdu egin zen jakintza hura, eta guk berreskuratu egin dugu", azaldu digu Bellerbyk. Prozesu guztia eskuz egiten den arren, teknologia berriei ez diete muzin egin. Maparik aurreratuenetan oinarritzen dira eta puntako inprimagailuak darabiltzate. "Zehaztasunik handiena lortu ezean, globoak ez du balio; Lurreko puntu bakoitza bere lekuan eta bere proportzioan agertu behar da".\nProiektuaren sortzailearen esanetan, bada aldea bere globoen eta modu industrialean egindakoen artean: "Lantegi handiek ez dituzte xehetasunak zaintzen, detaile txikietan dago aldea". Globo industrialen koloreak uniformeegiak diren bitartean, Bellerby&Coren; bola bakoitza pieza bakarra da. Eta ikuspegi geografikotik ere, industrialak ez dira eurenak bezain zehatzak. Horretaz gain, bezeroarenganako tratua nabarmendu du Bellerbyk: "Guregana datorrenak badaki bere globoaren atzean pertsonak daudela, makinen ordez". Bezero ugari dituzte: geografia gaietako adituak, arte zaleak, detaile bereziren baten bila dabiltzanak eta abar. Publizitaterik ez dute egiten, Bellerby&Coren; berri ahoz aho zabaltzen da. Filmetako dekoratuetarako egin izan dituzte globoak inoiz, eta baita enkante solidarioetarako ere. Globorik txikiena mila euro inguruan saltzen dute. Ez dira merkeak, baina kontuan izan behar da fintasunik goreneko artisau lanak direla.\nTrebetasun izugarria eta pazientzia agortezina ezinbestekoak dira Industria Iraultzaren aurretiko teknika berreskuratuta munduko bolak egiteko. "Kontzentrazio handia behar da, baina gustura ari naiz honetan, eta bezeroen esker onak laguntzen dit", azaldu digu Bellerbyk. Tailerreko kideak agurtu eta Londresko kaleen zalapartara itzuli gara. Barruan, artisau taldeak bere lanari berrekin dio, bakoitza bere zereginean, erritmo lasaian, detaile guztiei merezi duten arreta eskainiz. Badakite esku artean darabilten globoetako bakoitza harribitxi errepikaezin bat dela.


Euskara – 2 orrialdea – Guraso.eus\nOrain dela bost urte kinka blogean argitaratutako Amelia Barquinen idatzi bat ekarri dugu gaurkoak guraso.eus era. Hausnarketarako aitzakia eskaintzen digu. Zer diozue? Gaur berriro gertatu zait. Ezagun batekin egin dut topo kalean eta minutu batzuk eman ditugu…\nKomikiak beti erakarri izan du publiko gaztea, eta irailetik aurrera ikastaro berezia egingo dute Donostiako Tabakalerako Ubik-en. Bihar, zapatua, ibilbide berezia egingo dute euskarazko komikiaren sorrera ezagutzera emateko. Udazkeneko ikastaroari dagokionean lehenengoa, 6-10 urte bitarteko umeei zuzenduta, gazteak komiki mundura…\nTestuaren iturria. Era.eus Album ilustratuak bezala, komikiak oso egokiak dira irakurtzen ikasteko, prozesua biziki arintzen baitute. Irudiak erraz ulertzen direnez, testuak interpretatzen laguntzen dute, baita istorioa ere. Azken buruan, komikia kontaketa grafikoa da, istorio laburrak irudiez hornituak aurkezten dituena. Testua…\n1.000 artikulurekin, martxan da haur eta gaztetxoei zuzendutako Txikipedia. Euskal Wikilarien Kultur Elkarteko Koldo Bigurik azaldu du zein eratako edukiak dauden bertan.\nGoiena 2018-04-20 AKTUALITATEA, Euskara, HEZIKETA, Teknologia berriak No Comments\nGurasoen eta haien seme-alaben hizkuntza ohituretan eragiteko orain hiru bat urte jarri zuten martxan Parkelagun programa, Iruñerrian. Mintzakide egitasmotik sortua, antzerako helburuak ditu eta horiei gehitu behar zaie haurrengan eragiteko aukera. Pablo Kormenzana da egitasmoaren koordinatzailea: “Gurasoek eskatuta sortu genuen…\nHika irakasle Juan Martin Elexpuruk dioen moduan antzinatik datorkigun berbeta modua da hiketa edo hitanoa. “Duela ehun bat urte jaiotakoek, hika egiten zuten gehientsuek Euskal Herri zabalen. Gizon zein emakume, ez zegoen alde handirik horretan (…) Hikaren galeraren arrazoi nagusia…\nGoiena 2018-01-30 2018-01-30 AKTUALITATEA, Euskara, HEZIKETA No Comments\n[BIDEOA] Joxe Mari Agirretxe ‘Porrotx’: “16 urte nituenean ahots zerutiar bat entzun eta AEK-n eman nuen izena”\nArrasateko AED elkarteak antolatuta, Joxe Mari Agirretxe ‘Porrotx’ herrian izan da Euskaraz zergatik? galderari erantzuten. Helduendako saioa izan da eta pailazoak azaldu du euskara ez dela bakarrik komunikazio tresna. Balio batzuk transmititzen dituela eta lanean jarraitu beharra dagoela esan du…\nGoiena 2018-01-29 2018-01-26 AISIALDIA, AKTUALITATEA, Euskara, GURASOTASUNA, HEZIKETA No Comments\nIñaki Eizmendirekin elkarrizketa: Izan dadila etxea euskararen arnasgune\nGuraso askok nahi dugu gure seme-alabak euskaraz bizitzea. Baina gehienok ez gara bizi eremu oso euskaldunetan, arnasgune deitutakoetan. Gure inguruan erdararen presentzia handia da, eta hainbat eta hainbat harremanetan gure seme-alabek (guk bezala) erdaraz egin beharko dute edo beraien hizkuntza-ohiturek…\nGoiena 2018-01-28 2018-01-31 Euskara, HEZIKETA, Sailkatu gabea No Comments\nEra.eus webgunetik ekarritako testua duzu honako hau Euskara ikasten ari den gurasoak euskarari lekua egin diezaioke etxean, neurrian neurriko helburuak eta baldintzak jarrita. Asmoa ez da ohiko hizkuntza ordezkatzea, baizik eta seme-alaben ikaste prozesua indartuko duen motibazioa elikatzea. Ikasketa…\nguraso 2018-01-21 2018-01-12 Euskara, HEZIKETA, Sailkatu gabea No Comments\nGuraso askok nahi dugu gure seme-alabak euskaraz bizitzea. Baina gehienok ez gara bizi eremu oso euskaldunetan, arnasgune deitutakoetan. Gure inguruan erdararen presentzia handia da, eta hainbat eta hainbat harremanetan gure seme-alabek (guk bezala) erdaraz egin beharko dute edo beraien…\nIñaki Eizmendi 2017-12-20 2018-01-17 Euskara, HEZIKETA, KOLABORAZIOAK 2 Comments


3.339 liztor beltz erregina harrapatu dituzte Arrasaten - Arrasate - Goiena.eus\n3.339 liztor beltz erregina harrapatu dituzte Arrasaten\nEneko Azurmendi Barrena 2022-05-24 14:16\nApiril hasierako elurtea tarteko, astebete atzeratu dute kanpaina, eta maiatzaren lehen astean kendu dituzte herrian zehar sakabanatuta jarritako 44 tranpak. Udalak jarritako tranpa horietan 2.139 liztor beltz erregina harrapatu dituzte eta modu boluntarioan herritarrek jarritako tranpetan, berriz, 1.200. Beraz, guztira 3.339 izan dira kanpainan harrapatu dituztenak.\nHiru tranpa mota jarri dituzte. Batetik, betidanik jarri izan duten plater borobila. "Hau oso eraginkorra izan arren zoritxarrez ez da batere selektiboa, mota guztietako intsektuak sartzen baitira", azaldu du Xabier Herrarte udal teknikariak.\nBigarrena, lehenengoaren moldaketa bat da, "ahal den neurrian selektibo bihurtzeko helburuz". Hirugarrena, botila formako tranpa berria da, iaz merkaturatu eta frogatzen hasi zirena. "Azken tranpa hau iaz beste tranpekin nahastuta jarri zen eta ezin izan genuen bere eraginkortasuna bereizita frogatu, eta hortaz, ez genituen ondorio baikorrik atera", nabarmendu du Herrartek.\nAurten, ordea, puntu bakoitzean tranpa mota bakarra jarri dutela azaldu du eta jaso dituzten datuak "erabat" bermatzen dutela botilaren eraginkortasuna, "bai harrapaketari dagokionean, eta baita selektibotasunari dagokionean ere". Besteak ez bezala, dioenez, horietan liztor beltzak baino ez dira gelditzen, "sartzen diren gainontzeko intsektuak irteteko aukera baitaukate".\nHabiak kentzen hasiak dira\nDagoeneko lehenengo liztor kabi txikiak kentzen hasita daude, eta hemendik aurrera, "handitzen eta nabarmentzen" hasiko dira liztorrak egiten dituzten lehen mailako habiak. "Etxeetako teilatu-hegal, garaje, txabola eta antzeko teilatupeak izaten dituzte gustukoen habiak egiteko. Gerora, lehen mailako habiak garatutakoan, zuhaitzetara joango dira bigarren mailako habiak egitera", dio Herrartek.\nGaineratu duenez, zenbat eta beranduago, orduan eta habia eta liztor kopurua handiagoa izango da eta kentzeko zailtasuna "areagotu" egingo da, "bere tamainaren ondorioz eta baita dauden tokira iristeko zailtasunagatik ere". Udazkena aurrera joan ahala, deuseztatzearen eraginkortasuna ere galdu egingo dela dio, kontuan izanik erregina berriak iraila eta urrian jaioko direla, eta hauek izango direla negua pasatu eta hurrengo urtean udaberrian irtengo duten habia berrien sortzaileak. "Beraz, garai horretatik aurrera liztor koloniek euren helburua beteta izango dute, erregina berrien jaiotzarekin batera beraien ugalketa eta biziraupena bermatzea".\nHerritarrei laguntza eskaera\nHori hala izanik, herritarren parte-hartzea "ezinbestekoa" dela azpimarratu du udal teknikariak, "espezie inbaditzaile honen ugalketa kontrolatzeko". Hortaz, habia berriak ikusten direnean, lehenbailehen jakinaraztea eskatu du, honako bide hauek erabiliz:\nBAZ ……………………….……...943 25 20 00\nUDALTZAINGOA……………..943 25 20 10\nUDAL TEKNIKARIA…………..628 11 56 73